Mithi Kan Ngei: Amarillo, Texas I Khuasa Mi Pu Than Cin Nih Mual A Kan Liamtak – Chuncha News\nMithi Kan Ngei: Amarillo, Texas I Khuasa Mi Pu Than Cin Nih Mual A Kan Liamtak\nZualko: (Mithi Kan Nei) Amarillo, Texas ih khuasa mi Pu Than Cin (Kum-53) Amarilo Falam Christian Church, Texas Chungtel in October 10, 2021 ah mual in liamsan. Taantak mi sungkhat unau pawl hrangah thlacam nak thawn mang cio hram uh si. Credit: CC,USA\nTuni Thawngpang dang: Ralkap kahthah mi ruak pahnih Phum Zo: Oct13: Ralkappawl cu Oct11 ah Kalay ihsin Laitlang Lam pan in an hung ih Falam peng Tuphei khua ih um mi pahnih an kap that phah tiah thuthang theih a si. Ralkappawl kahthat mi mi pahnih lakih pakhat cu Pu Thawng Lun Mang(29)le Salai Thawng Nei Mawi(34) tla an si.\nRalkap ih kahthat mi mi pahnih hi ke in Zawnglei lamah an feh ih zan lam a kim cuahco nan an tlung nawn lo. An innsangpawl an mang a bang ralkappawlin an kaih teh si pei maw tin an khawruah a har zet. Hawl an duh zet nan Ralkap ruangah an sukso ngam lo.\nKalay ih si KM 81 hlatnak lamzin kap ah Pu Thawng Lun Mang ih ruak cu a mit khatlam meithal hriamhma thawn an hmu. Cutawk ihsin hla lem loah Salai Thawng Nei Mawi ih ruak cu a pum ah hriamhma Hmunli thawn an hmu. An ruak umnak tang tivek ah bomb an phum pang pei maw tin an hupphur deuh ih an ruak an la ngam lohli lo. Tuisun 12:00Pm ah an ruak cu an lak ih an phum zo. Credit: MTT\nR.I.P: Ralkap Kahthah Mi Ruak Pahnih Phum Zo


Ralring : Covid 19 boruak ah Bumawnak Thar a Lar | Falam Online Media\nCovid 19 boruak ah leitlun ram tinkim deuh thaw in harsa kan ṭuar ih a bik in harsa cia pawl in kan tuar na cuang. Nica hlawh ring pawl phei cu hnaṭuan ding a um lo ruangah ei-in ding ti le rawl kan tlasam ih mah le mah that aw khal siarcawklo in an tam thlang.\nCuvekih harsatnak phunzakip kan tuar lai cu misual, mi hrawkhrawl pawl cun caan ṭha ah lak in mi bum danding an tawlrel. Kan nih in le harsa beidong thinhar cia thawn kan hlawk pi phah pang ah ti`n kan rak zum sual pang ih kan neih sun cia tiang kan sungral phah thluh.\nTuhlan ihsin online ih mibum hmang an tam zet ih kan nih Chin mi lak khal ah bum tuar kan um phahphah zo.\nTulaifang ih online bumawnak tamsawn cu Covid -19 thawn pehpar in mi an bum ih mi paisa ei-ruk danding a phunphun in an ngaihtuah. Cozah rori khal in boruak umdan an thei ciang ih ralring cio dingin Official rorin mipi an theih ter.\nSMS, Email le Messenger\nTechnology san a si vekin hmunhla thuthang thanawnak ah SMS, emial lole Messenger tvk kan hmang ih online bumawnak khal ah cumi cu an hmang ve zet.\n“Covid 19 boruak ih hnaṭuan neilo miharsa pawl hrang ah Cozah lole NGO pakhatkhat in bawmnak pek an tum. Himi bomnak ngah ding cun himi links ah lut aw la register tuah aw” tvk in, zum um, official bang deuh dingin mi ca an kuat ih link sung kan lut tikah app download an fial.\nCuih app ahcun phone sung ih information fir theitu malware an ret tel ih a hmangtu pawl thei lo sung ah id, bank account tvk information an fir ih midang hnen ah an zuar sawng sal ṭheu. Cuih information cu mibumnak ah an hmang sawng bet ih buainak suak lole palik tiang tel ṭul dinhmun a thleng tikih zingzoinak an nei vivo cun bumtuar pawl hnen ah a khih hmuh lala ih an mah in an tuar lala.\nKan dungbaite khalah India ramsung ah Covid 19 thawn pehpar in bumawnak pakhat a lar zet.\n“Thuthangṭha, Covid 19 boruak ih harsazual pawl hrang ah bawmnak pek tum in Facebook le Jio company kan ṭang tlang. A lak in nikhat ah 25GB data, thla 6 sung kan zem tum. Free data dong na duh le himi link ah luat aw” timi ca cu SMS, email le Messenger thawn mi an kuat ciamam ih link vun hmet tikah website pakhat ah mi a hruai. Cuih website sungih Jio 25GB Offer ti`h cangan mi tang ah app pakhat a um ih cumi app download an fial.\nCuih app cu phone ih an thun tikah Prime Offer timi app pakhat a lang ih a sung vun zoh ahcun zianghman a um lo.\nZiangmi app bik a si tikhal theihciannak a um lo ih mithiam pawl cun app hmangtu pawl ih information fir theitu malware lole ransomware siding an zum.\nJoi company lam in thuthang an theih veten simfiangnak an tuah ih “Reliance Jio company in hivek Offer kan tuah dah lo. Covid 19 boruak ih bumawknak phunkhat sawn a si. App hmangtu pawl in buainak pakhatkhat an tong pang le kan mah in puh thei lo. Kan mah tuah mi a si lo ruangah buainak a um pang sile app hmang tu in a tuar a ṭul. Curuangah hivek bumawnak ah kan fim khur a ṭul” ti`n mipi hnen ah thuthannak an nei.\nPhone biaknak thawn mi an bum\nCovid 19 boruak ih lockdown le ramri phit ruangah mah ram tlung thei lo tamzet an um. Cumi cu hrawkhrawl pawl in mibumnak caan ṭha ah an hmang. Mi pakhatkhat hnen ah phone an call ih “Covid 19 lockdown ah cuih hmun ah ka tang. Tu ah, kei khal nat ka kai. Na (uu, nau, sungkhat) ka si. Nat ka kai ruangah ka aw dang thluh mi si. Tu rori ah bawm ka ṭul. cumi kha mi ah paisa in kuat ṭul” ti`n mi an bum.\nHmunhla ramhla ih fa le nau nei mi kum upa lampang an bat ih Covid 19 boruak thinphang thawn bumtuar siarcawklo an um.\nPhone number ziangtin an nei thei?\nDawr thil lei nak tivek hmun ih phone number an dil ṭheu khi pek lo seh la a ṭha mei. Kha vek hmun ih kan pek mi phone number zuarsal hmang an um. Abikin US ram lam ah a tam thei zet ih online ah zuar sawng in mibumnak ah an hmang.\nIndia ram bumawnak call center ih phone number an nei mi ṭhenkhat cu US ram ih dawr ṭhenkhat ih zuar sawng mi a si. Dawr hnaṭuantu rori khal in an zuar thup ih an dawr data hack sak ih customer phone number firmi khal a tam zet.\nFacebook ih phone number lang dingih kan ret mi khal khi ṭih a nung zet. Mibumhmang pawl in an khawlkhawm ih mibumnak lole mibumnak ih hmang sawng sin dingin an zuar ṭheu.\nOnline bumawnak cu ngan cawk lo ding khawp in a tam ih a remcang a si le ngan peh leh kan zuam ding.\n← Lainatnak lungthin thawn Mai Sui Hlei Tial topi ṭanpitu an tam\nFalam khuasung ah Covid 19 mina pakhat hmusuak →\nInnsangPa in a Nupi Fanau hnakin Vuui a hril sawn\nMars le Jupiter karlak ah Lungmankhung Maktara hmuh suah a si\nCOVID-19 Vaccine : Russia Mithiam pawl in hlawhtling zetin test nak nei suak


Kanda Milai Dehtu - Chinland Today Media\nKanda Milai Dehtu\nJuly 8, 2015 6:57 am·0 comments\nThuserh timi hi kan zum tuk lo a va si hman ah mi vualvo ih ttawmawk mi kan nei. Tthimnak ah cabuai pakhat ih minung hleithum to, zanriah ei lai ih sabitti peksawngawk, kaililawn hnuai ih feh, tivek pawl. Cun, kan bulpak thuserh pawl khal hi, kan rualpi pawl hrang ahcun hnihsuak thil an si thei ko nan, kanmai’ hrang ahcun diknak an nei thei zet ve.\nRamtawi pawl hi minung dang pawl hnak in thuserh an nei luar cuang maw ti cu ka thei hran lo. Asinan an thuserh pawl hi an la urhsun thei zet timi cu ka thei. Ka rualpi pakhat cu sa picang pel ding ih ram a tawih tinte’n ziandawng panga a keng ringring. Cuhnak ih tam siseh, mal siseh, a duh lo. Ka rualpi dangpakhat lala cun ziandawng pasarih ciahciah a keng ttheu. Saklam India ih sa picang peltu ramtawi pacang theih hlawhbik a si mi ka rualpi dang pakhat lala cu, mahseer nga that hmaisa ta lo in thlatang caan ramtawih ah a poksuak dah lo. Kei ih bulpak thuserh cu rul thawn an pehpar aw. Milai dehtu hawl ih ram ka tawih can ah, ziangtluk in ka zuam rero a si khalle rul pakhat ka thah hmaisat ta lo ahcun ka zuamnak hmuahhmuah cu thuhlolak men ah an cang ding timi zumnak thuk zet ka nei.\nVei khat cu May thla ni ling lakah khawvan ihsin khawthim tiang, hawl hmuh harsa zet milai dehtu hawlsuah tum in tlang hrap ttentten pawl ah peng siar cawk lo ka suk ka zo. Hlingrul sah zetzet lak ih ka fehnak ah ka kut le khuk pawl cu se zet in an rin ttial aw tthengttheng. A ni hleinganak siimlam ah, bang hnianghniang in pindan pahnih um Hramlak bangla ih ka ra tlung. Cutikah khaw sung ih ra palai pawl in in rak hngak hai ti ka hmu. Annih cun milai dehtu pawpi cu cumi sun ah an khaw hnar ih an hmuh thu in sim. Thuthang theih hiar um zet a si. Cumi zan cu a tlai tuk zo ruangah zianghman tuah a theih nawn lo. Curuangah palai pawl cu mei-in vang in ka tlunter hai ih, a thaisun cu zohman an inn ihsi suak hai lo ding ah khoh zet in thupek ka suah.\nAn khua cu bangla inn a umnak tlangtluan deng ah a um. Amahte a pak ih um mi khua a si ih hlei ah, hramlak thingkung sah zet in a kulh fawn ruangah, hitawk pengpi sungih khawte dang pawl hnak in milai dehtu ih siatsuahnak a tuar cuang hleice. Tu naibik ih deh tuartu cu nunau pahnih le pacang pakhat an si.\nA thaizing ah an khua cu bi deuh in vei khat ka helsuak hnu ah, kau deuh in vei khat dang ka hel sal. A hmaisa deuh ka helsuahnak thlanglam furlong hnih hrawng ah lei tthenel umnak hmun ka thleng. Lei tthenel lakah harsat zet ih ka feh ngah hnu in, tlang hrap zet ih ruahpi tidai luang cak zet in a horhkuar mi lihong pakhat ka va thleng. Cui lihong kuar sak le thlang ka zoh lohli ih pawpi a um lo ti ka theih tikah ka hna a ngam. Cumi ttheh ciah ah ka hmailam pii kulhluan nga ih thil um mi in ka mit i la vukvi. Cutawk ahcun tidai bualawknak tia hrawng a si mi tili fate pakhat a um. Cui tili khatlam ahcun tidai ra intu rul pakhat ka hmu. Rul in a lu a hun tunsoh mi cu ka mit la vukvi tu a si. A lu cu leilung ihsin pii hnih maw pii thum hrawng simaw a hun khaiso ih, a or a hung pharhawk tikah cong-orh siangpahrang (hamadryad) a si kha ka hmu. Ka hmuh dah mi rul lakih mawibik a si. Ka lam ih hoi a or cu rong sen lam naih deuh serthlum rong a si ih, a taksa in leilung a dainak lam ahcun sui rong ah a vung cang. Olive hnah vek ih a hring mi a zaang tluan cu saiho rong V pianhmang in an ttelh. A mei zim ihsin pii li tiang hrawng cu rong dum tleu thlenthlen a si ih, V pianhmang rong var in an ttelh thotho. Cui rul cu a saulam pii hleithum le hleili lak a si.\nCong-orh siangpahrang thuhla hi thuanthu tampi ka rak theih zo ruangah, anmah va hnaihnok pang can ih an ttihnun zia le an tlan cak thei zia pawl khal ka thei zo. In do ding vekih a lang zo ruangah, in ra do asile saklam ih tlan le thlanglam ih tlan cun hamtthatnak ka nei lo ding ti ka hmu. Asinan lei tthenel lak ahcun ka talsuah man cu ka zum. Kheng pheng te tia hrawng a si mi a or pheng ah kap sehla cun kan buainak cu a reh thei men ding. Asinan ka kut ih rifle cu meithal puak ring thei zet a si ruangah, pawpi va hnaihnok ka duh fawn lo. Ziangahtile ni tampi ka rak hngak hnu, le bang hnianghniang ih ka hawl hnu, tubaite lawng ah hmuh ding ih ra suak mi a si. Nin um zet in minute tampi a liam. Cumi sungah thil cangvai um sun cu a lei saupi a khak suak mi le a hnuk lut sal rero mi lawng a si. Cumi ttheh cun rulpi cun a or pheng cu a rehter ih leilung ah a lu tthum in khatlam ih hmun hrap lam a pan. A mah zoh phah ringring cun leilung ka dap ih cricket ball tia hrawng a simi lungto pakhat ka sar ngah. Leilung hak pawng zim hriam zawn a thlen ciah ah ka tha neih tawk suah in a bop ah ka den. Rul dang si sehla cun an thi ding nan, cong-orh siangpahrang ti nanana cu a ra her vukvi ih ka umnak lam a ra pan turto men. Kan karlak a hrek hrawng a ra thlen ah lungto tumsawn ih ka den mi cun, vantthat thlak zet in, a hngawng ah a ngah. Cumi thluh cun thil harsa a um nawn lo. Lungkim zet in khua a vei hnihnak ka hel mi cu ka va ttheh lawlaw. Khua ka hel hmaisatnak cu zianghman a tthahnem lo nan, tu ahcun, rul ka thah ngah zo ruangah ka tha a phur cuang ngaingai. Ni tampi sung ah tui can hi milai dehtu ka hawlnak a hlawhtling ding ti zumnak ka neih hmaisabiknak a si.\nA thaisun khal ah khua a kulhtu hramlak ahcun ka veivak sal. Siimlam ah khaw lu lam ih tthuan hrut zo mi bial (leileh) kap ah pawpi keneh tharhlam zet pawl ka hmu. Minung za hrawng a si mi khaw sung mipi pawl cu thuhla umdan ka sim hai ih, a thaizing zingte’n ka ra kir sal ding thu ka tiam hnu ah peng li a hla mi Hramlak Bangla ah keimahte’n ka tlung kir sal.\nMilai dehtu a cangvaihnak hmunram ih hramlak asilole mau-rat mi lamzin ah himdamtei’ feh thei ding cun ralrinnak sangbik neih le dan kalhmang (ramtawipa ih theih le thlun ttul mi) tampi fek zet ih thlun a ttul. Sa peltu hi pel mi sa ih an can leuhleuh ttheu ruangah theihzung (sense) khal nung ttha tawk zet ih ret a ttul. Dan kalhmang pawl khal feltei’ kenkawh an ttul. Cumi pahbal pang ahcun milai dehtu hnenah deh a ol zet mi minung pakhat va pek tluk a si.\nCa siartu in, fehpi ding milai le riahbuk ih kilkhawi aw ton veve tu ding milai a um remcang thei ah cun, “Ziangah mahte ih feh lamlam?” tiah in sut men thei. Sut ding awm zet khal a si. Asinan kei in himi thusuhnak ka sannak ding cu: a pakhatnak ah, rualpi a um cun amah rinsan in daithlan a olsam ih, pahnihnak ah, pawpi thawi’ sualbuaiawk taktak ahcun mah pakhat lawng si ahhin cangvaih a remcang sawn, timi an si.\nA thaizing ih khaw sung ka vung pan tikah pacang thinlung sa hiamhiam rual ih in rak hngak ti ka hmu. Biakawk theihnak cin ka thlen vete’n mizan ah naa pakhat deh a tuar thu in rak sim. Thathoza thuthang a si. Naa cu khaw sungih ta deh mi a si ih, a dehtu in tlangtluan ih malte a thiar hnu ah, thingkung a tam zet mi horkuam bi le thuk zet sungah a fehpi. Horkuam cu tlangmual saklam pharh hnuai ih um a si.\nTlangtluan par ih um, lung tumpi pakhat par ihsin khimkhuahtei’ ka thlir rero tikah naa thiarsuah a sinak tlang hrap suk lam ih vung pan cu a ttha lo ding ti ka hmu. Tuah ding um sun cu hla zet ih helkual hnu ah, horkuam thlanglam deng ihsin deh mi naa a um ka zumnak hmun lam hun pan soh ding lawng a si.\nKa ral pel dan ding cu hlawhtling zet in ka ruahman ttheh. Sundir ahcun horkuam ka lut thok tumnak hmun cu ka vung thleng. Cutawk ihsin horkuam cu ttangphel za khat hrawng a rawn ih, cumi hnu cun a tlun ih tlangtluan lam ah ttangphel za thum a hrap so. Hmun rawn saklam deng cu deh mi naa hmuh ka beiseinak hmun a si. Ka van a tthat ahcun pawpi khal ka hmu thei fawn. Horkuam ahcun hlingrul sah zetzet le raw kung kawkalh an tam tuk ih feh a har zet. Hla deuh ka feh cun ka thlan ah ka ciar thluh. Rin lo paral ih meithal kap puak a ttul theinak hmun a si ruangah kut thlan ciar thawi’ feh bet cu thil ttha a si lo. Curuangah ka to lawk ih kuak ka fawp ta.\nKa hmai zawn ih leilung ahcun lungto ngilmam tumpipi an um. Cui’ lungto pawl lak ihsin tiva fatakte pakhat cu ngawi ngiatngo in a luang ih, a remcannak hmun tinkim ah thlalang vekih a fai riahriah mi tili te pawl a tuah vivo. A paa theibik ih tuah mi rubber tawphah nei kedam hruh in cuvek lungto ngilmam pawl par ih feh cu ka thil ti tum mi hrangah saduhthah rori a si. Ka thlan dai ngah in, ka taksa an ro hnu ah, deh mi naa kiang ah pawpi a ihthah lai hmuh beisei in, va pel ding ah ka pok. Tthen li ih tthen thum ka feh thlen tikah deh mi naa cu kaikok phur pakhat hnuai ih a um kha ka hmu. Tlang hrap qenqen a thoknak ihsi qangphel kulhluan nga a hlatnak ah a si. Pawpi cu hmuh theih ah a um lo. Curuangah lung pheng pakhat par ihsin ka hmuh thei mi hmun hmuahhmuah cu zungpibok pakhat hman hrelh lo in ka thlithlai vivo.\nThil ttihnung ra thleng ding mi theihcianak timi hi theih a hlawh zet ih, a tak ih tonteh mi khal a tam. Minute pathum-pali sung hrawng cu thil qihnung zianghman ruat lo in cang lo khai lo in ka ding ringring. Vei le khat ah pawpi in naite ihsin i zoh rero ti ka vun thei thutthi. Ka hnenih a cangvai mi, thil ttihnung a ra thleng ding timi theihcianak theihzung (sense) cu, pawpi ih theihzung khal ah hna a rak ttuan ve ruangah a ihthah lai a tthang ti a fiang. Ka hmailam kehlam zawn ahcun hmun rawn fatakte ih keuh mi hrampi phur sah zet tthenkhat an um. Ka umnak le deh mi naa umnak ihsin pii hleinga le kul lak hrawng a hla veve mi cui’ hrampi phur cun ka thinlung i hnuklut vukvi. Hrampi pawl cu dimtete’n an cang selhso ih, a lehhnu second pakhat ahcun tlang hrap ah a cak theibik ih a tlan so mi pawpi ka hmu cih. Amai lam ih ka rifle ka tin man hlan ah hramhri kung ih khuh mi thingkung phen ah a pil hlo. Ttangphel sawmruk sung hrawng a pil hloh hnu, lungto pakhat parih a khir zawng ah ka hmu sal. Ka hun kap. A dunglam ah a tlu ih tlangmual ahcun huk dumdo phah in a rung suk thla. Amai’ rual ah lungto pawl khal an rung ril thla khulkho. A zaang a kiak a si ding tiah ka ruat. Ka kiang ah a tomtawhlot ih a rung thlen tikah ziangtin ka cangvai ding ti ih ka ruat rero lai ah a huk awn a reh. Minute pakhat rei ah tlangmual hrap ih cak zurzoi’ a tlan lai ka hmu sal. Hriamhma ngah hmel khal a pu lo. Thin hnangam ih ka thaw ka suah rual in, ka lung a hmui lo lala fawn. Ka hmuh sung maltakte ahcun ka kapnak cun zianghman a tuahmawh lo vek in a lang. Cumi thluh cun raw kung ro tthenkhat a pah kiak ruiro ih, tlangmual liang ihsin a khatlam horkuam sungah a vung liam hlo.\nKa rifle kha tlunlam degree sawmsarih le panga ah khai in ka kap mi a si. Ka kapnak hmun ka va zoh tikah pawpi cu a kiu ah ka rak ngah ti ka va hmu. Hnihsuak saithiam tthenkhat in ‘ruh hnihsuak’ ti ih hmin an pek mi ruh them pakhat cu cerek in a saih suak (kan kiu kan khon tikih hit zukzi um ttheunak thahri kiang ih ruh hi a si). Cumi thluh ah cerek cu lungto a va ngah ih, a ra saihawk kir lam ah pawpi khabe cu na zet in a rak ngah sal. Hriamhma pahnih cu an na zet tla a si men thei nan, hriamhma besia an si lo. Thisen maltakte hnuhma zawt in a khatlam phairawn ih ka va feh cun hlingrul sah zet sungih mi a hngirhngir bak ka va tong lo ding. Cui’ hlingrul lak ih luh cu mahte thahawknak a si ding fawn.\nKa meithal puak awn cu khaw sung ihsin an rak thei ih, mipi pawl cun tlangtluan ihsin beiseinak nasa zet thawn in rak hngak. Khimkhuahtei’ ka ruahman mi le ralringtei’ ka pel mi a hlawhsam ruangih ka lunghmuilonak hnak hman in, khaw sung mi pawl ih lunghmuilonak cu a bese sawn ti theih hial a si men ding.\nA thaizing ah deh mi naa ka va vehvai sal. Zan ah pawpi a ra kir sal ih malte a ra ei bet ti ka hmuh tikah ka lung a awi ngaingai. Asinan a ra kir sal ruangah ka mang cu a bang lo lawlaw. Tu ahcun pawpi kah theinak ding kalhmang um sun cu deh mi naa ihsi rak bawh lawng a si. Asinan thil harsa pakhat a um. Deh mi naa kiangkap ah tonak ding thingkung remcang pakhat hman an um lo. Hmaisa ttum ih ka rak ton mi thil ruangah leilung ihsi zan ih milai dehtu rak bawh ding cu a qha lo ding ti ka thei fawn. Khuitawk ihsin ka bawh ding ti ruatcat thei lo ih ka um lai ahcun, mizansun ih ka hung sohnak phairawn hmun pakhat ihsin pawpi ih mi kawh awn ka thei. Pawpi ih mi kawh awn ka theih tikah pawpi pakhat sangsang a nuam theibik ih kap theinak lamzin a um ti ka thei ih ka lung a hmui ngaingai. Pawpi pawl kawhsuah an theih can hi (a) koppi hawl in hramlak ih an tawihvah can, le (b) hriamhma tenau an tuar can, ah an si. Ramtawipa in pawpi bum thei ding khop in pawpi ai a cawn thiam a ttul ti cu rel hran a ttul lo ding. Hramhri kung sah zet asilole hrampi hlawm sah zet umnak hmun ih pawpi a ra lut remcang theinak ding hmun khal a si a qul ih, ramtawipa cun nai zet ih rak kap thei ding in a timtuah cia khal a ttul. Hriamhma tenau tuartu pawpi kawhsuah a theih ka timi parah ramtawi pacang tampi cun in pompi lo ding ti khal ka thei. Asinan anmah in an tonteh taktak hlan ahcun an lungkimlonak cu dunglam ah kirpi sal hai seh tiah ka sim duh. Asinan tui ttum thil ahcun, pawpi cun ka kawhnak cu nazi pakhat deuhthaw rei tiang, i sawn rero ko nan ka kiang ah a ra duh lo. Ka hlawhsamnak cu mizansun ih vanduainak a tonnak hmun kherkher ihsin ka kawh ruangah a si ding tiah ka ruat.\nA netkhawt ih ka hril mi thingkung cu tung zerzer ih a hrap mi cang hrap tlang rori ih keuh mi a si ih, leilung ihsin pii riat hrawng ah tonak remcang hngettek a nei. Cutawk thingttek parih ka to ahcun pawpi a rat ka zumnak lung khokrok khuarkhawhrum tlun zawn, pii sawmthum ih sannak ah ka um thei ding. Thingkung ka hril ngah hnu cun ka milai pawl hnenah thaithawh in rak ken ding ih ka cahnak tlangtluan ah ka kir sal.\nSiimlam nazi pali ah pawpi rak bawh ding in thingqek ahcun hahdamte’n ka to. Reipi ka bawh a ttul ding ih har khal a har ding ka zum. Ka milai pawl ka fehsan hlan ah thaizing ni a suah rual ah tlangtluan ihsin in run kuut-auh ding ah ka cah ta. Tlavang ai vek ih ka rak sawn asile daitei’ rak to ding in, le zianghman ka sawn lo ahcun an sawm thei tawk ih tam khaw sung mipi pawl sawm in, bur hnih ah an tthen aw ding ih, horkuam khatlam khatlam ih tlangmual ihsin, au phah le lungto deng ciamco phah in, rung suk hai ding ah ka sim.\nThingkung parah ziangtizawng ih um phah khal in ka itthat thiam zo ih, ka tha a cauh fawn ruangah siimlam ka hman dan cu a nuam ve thawkhat zet. Ni liam zik tleuzung in ka tlunlam tlangmual zim pawl an tlet lai ah langur zawng ih tthangphawknak au-aw in ka lung a fimter vukvi. Rei lo te ah horkuam khatlam deng thingkung zim ah a to mi zawng cu ka hei hmu. Zawng cun ka umnak lam a rak zoh ruangah tlavang ah i ruat a si ka zum. Tthangphawknak au-aw cu naih aw tete’n a um rero ih, khua a thim rual ahcun a reh sal.\nNazi pakhat hnu pakhat, ka mit le hna cu harhvang ding in ka ttan rero lai ah, tlang hrap ihsin lungto a rung ril ih ka tonak thingkung a run pah ngah thutthi. Lungto cu ramsa ke nem pakhat ih ke kar rit zet awn in a run thlun. Pawpi a si lo thei lo. A hmaisa ahcun horkuam lam ihsi hung so lo in hitawk lam ih a rung suh hi thil cang pang a si ding tiah ka ruat lawk. Asinan ka dunglam naite ihsin a dang sung thuk zet ih dimtei’ a run hrum hngurhngo vete’n ka ruahnak cu a dik lo ti a lang cih. Thaithawh ka ei lai ahkhan horkuam ah a rung lut zo ih, tlang hrap ah ttan rak khuar in, thingkung par ih ka kai lai i rak zoh rero ti cu a fiang thawkhat zet. Zawng khan tlang hrap ih a um lai a rak hmuh mi a si. Ka ttanlak a rem lo ih thingkung khal ralringtei’ pawk phah a ttul. Sun khawvang lai ih tonak hahdam a rak si mi thingkung hngeqek cu khua a thim hnu cun a sinak malte a thleng aw. Taktak ahcun ka rifle cu thli lak ah ka kap thei ko. Asinan naivai zet ih um mi pawpi tlanter duh ih meithal kap puak ruangih thilthleng rapthlak um mi pawl ka rak hmuh dah zo ruangah kap lo ding in ka sup aw. Cun, meithal a puak hnu ah pawpi cun i ra do lo a si hman ah, a kiangnai tuk ih rifle (450/400) ka kap puak cun hitawk hmun hi a suahsan pang thei ih, harsatnak phunkim tuar ih ka zuamnak hmuahhmuah cu thuhlolak ah an cang thluh pang thei.\nPawpi cu a hung khir lo ding ti ka thei. Ziangahtile a hung khir ahcun a hnuai pii sawmthum ih lungto pawl lakah a vung tla ding. Asinan a hrang ah khir hman a ttul lo. Ziangahtile a ke dunglam ih a hung din ahcun olte’n i kai ban ding. Ka cawn parih rifle cu ka thlir ih a hoinak lam ka thleng hnu ah, ka kehlam ban le ka hnak karlak ah rifle fung ka hruah. Rifle kaa cu hnuailam ka hoiter ih meithal mawn khap (safety-catch) ka phelh. Pawi cun cui’ ka cangvaihnak cu a hlan hmuahhmuah hnak ih hrum thuk sawn in i rak dongsong. Tu ahcun pawpi cun i hun dawh sehla rifle hun pah in, rifle zangte pawl kuai ding ih ka kutzung ka thluahnak kiangkap a hung thleng ban ding. Cumi ahcun ka kap that thei lo a si hman ah meithal puak ruangih a buai lai ah thingkung tlunlam ih kai can ka neih phah ding. Can cu hnapkhawn feh in a feh. A netnak ahcun tlang hrap lak ah hrum rero phah ih a thuptei’ i pel kual rero mi cu a ning thlang ih, ka kehlam ih khuarkhawhrum fatakte lam ah a zuang lut. Minute malte a rei hnu cun a deh mi naa ruh a ttam kiak rupro awn ka hi thei. A netnak ahcun ka tonak rem lo zet ah ka cawl hahdam thei thlang. Cumi hnu, zanvar ih ka theih mi awn hmuahhmuah cu deh tuartu naa umnak lam hlir in an si.\nKa milai pawl in tlangtluan ihsi in run kuut-auh lai ahcun, ni a suahnak minute malte lawng a si ih, horkuam cu a thim khiamkhiam lai. Cumi rual deuhthaw ah ka kehlam tlang hrap ah rangcang tlan ih pawpi a tlan zuarzo lai ka hei hmu. Khaw vang ttha tuk hrih lo, le zanvar ka men ruangih ka mit cau tuk ruangah hei kap ding cu ka hrangah a har. Asinan ka hei kap thotho ih, cerek cun a pannak ding diktak a pan ti ka hmuh tikah ka di a riam nasa. Pawpi cu nasa zet ih huk dumdo phah in a her aw vukvi ih ka tonak thingkung a run pan turto. I zon ding ih a hung khir zawng ah ka cerek pahnihnak cu, vantthatnak nasa zet ruangah, a awm sungah a deng lut aw. Cerek rit zet in a hung khir tumnak zawn a pialter deuh ruangah pawpi cun ka kiangnaite a hun kheuh ngah. Cu thluh cun cerek ih sawhhngongnak ruangah a hnuai ih horkuam ah lingbalailet in a vung ril ih, ka rellang zo mi tili fatakte pawl lakih pakhat ah a vung tang. Asinan buai luihlo in tili cu a suahsan sal ih horkuam lam ah pai ttuatto ih tlan suk in, a liam hlo. Tili cu a thisen in a ciah sen khemkhem thluh.\nThinghnge hak zet parih nazi hleinga sung ka to ruangah ka taksa ih thahri hmuahhmuah an com thluh. Thingkung par ihsin a tawlh in ka tawlh suk ih, ka hnipuan ahcun thingkung parih tampi a tangta mi pawpi thisen pawl an kai hnianghniang thluh. Ka kut-ke khong thluh pawl ka hmeh ciamco hnu lawng ah pawpi cu ka dawithlun thei. Hlapi a rak feh nawn lo. Tili dang pakhat ih um mi lungto tawhram ah a rak thi.\nTlangtluan ih rak pungkhawm aw ka milai pawl cun ka thupek an run pahbal. Ka meithal puak awn, cumi hnu ih pawpi huk awn le ka meithal puak veihnihnak awn pawl an theih ruangah an zate’n a hlawmkhawm in tlang hrap cu an run zawh suk. Thisen kai hnianghniang thingkung le a hnuai ih ka lukhum nem an rung hmuh tikah, ka milai pawl si lo men bang in, pawpi in i thiar zo tiah an ruat. An tthangphawkawknak au-aw pawl ka theih tikah ka hei ko hai. Cuvete’n horkuam lam ah an rung tlan thla ciamco lala. Ka hnipuan ih thisen kai hnianghniang pawl an hmuh tikah thinphang in an phaw keke. Hriamhma ka tuar lo ih ka hnipuan ih thisen pawl cu keimai thisen an si lo thu ka sim sal hnu rei lo te ahcun pawpi cu an hil vialvial cih. Thingkung no khohkhah pakhat an hau hnu ah pawpi cu hramhri (zunthuhri tivek) pawl thawn an qawn. Tlang hrap zet a si ruangah pawpi cu zawn soh a har zet ih vei tampi au vualvo phah ih an sohpi hnu lawng ah khua kan thleng thei.\nHivek hmunram deng le kawr pawl, milai dehtu in reipi tiang harsatnak a pek mi, ahhin cangvaihnak huaisen tampi an um ttheu. Tualsung mipi pawl cun cuvek cangvaihnak huaisen pawl cu ni tin ih thilthleng zaran ah an ruat ih, a lenglam minungpawl cun cuvek cangvaihnak huaisen pawl theih thei dan ding an nei lo. Kanda Milai Dehtu ih deh mi minung netabik ih thuhla thawn pehpar in cuvek thuhla pakhat ngankhum ka duh. Cui thilthleng cu a thlen hnu rei lo te ah a hmun ka va thleng ih, khaw sung mipi pawl ih thuhla cipciar in sim mi, le ka va thlen hlan ah tham le dai hrih lo a rak si mi dehawknak hmun khal khimkhuahtei’ ka zohfelnak ihsin, ziangkim a dik thluh ti ih ka zum mi thuanthu pakhat ka lo sim thei.\nKanda milai dehtu ka kapnak kiang ih khawte ahcun putar pakhat le a fapa neihsun an um. A pa cu 1914-18 karlak ralbuai ahkhan ralkap a rak ttuan ih, a fapa khal Royal Garhwal Rifles ih lutter a tumtah. Tui can vek thotho hin, remdaihnak phirivau awn a len lai ahcun, ralkap hnattuan hi ngah a har zet ih a diltu an tam fawn. Tlangvalte ih kum hleiriat suahcam ttheh hnu rei lo te ah pacang rual bur khat cu an khua ra pal phah in Lansdowne ih bazaar lam an pan. Tlangvalte cun cui’ pacang pawl cu a rak thlun ih Lansdowne a thlen tikah Ralkap Khonkhawmnak Zung ah amahte’n a va feh. A pa in ralkap upatpekawk dan le ralkap thunluttu bawi hmai ah ziangti ih um ding tivek pawl a rak zirh tthat ruangah tthuktthun lo in an rak la cih. A hmin cazin an thun thluh hnu, ralkap zircinhnak a thok hlan ah inn ah tlung in a neih mi bulpak thilri mallai va la ding in an thlah.\nNi nga a rei hnu, sundir hrawng ah inn a ra thleng sal. A thuhla theih duh ah a rualpi pawl an ra suakkhawm hai. A rualpi pawl cun an khaw deng ih um mi an loram fate ah a pa cu tthuan a hrut lai thu, khaw thim hlan ahcun a ra tlun lo ding thu an sim. (A pa in tthuan a hrut mi loram cu cong-orh siangpahrang ka thah ni ih pawpi neh tharhlam zet ka hmuhnak loram kha a si).\nTlangval ih ttuanvo pakhat cu an rannung hrangih rawl hawlsak a si. Curuangah an venghnen inn ih suncaw mallai a ei hnu ah mipa dang kul thawn thinghnah la ding in an feh.\nKa lo sim zo bang in, an khua cu tlangtluan pakhat parih um a si ih, hramlak in a kulh. An khaw kiang ih hramlak ahhin hrampi attu nunau pahnih cu milai dehtu in a rak deh zo. Thla tampi sung cu an khaw kiangkap ih thingkung hnah pawl thawn an rannung pawl an cawm. Curuangah ni khat hnu ni khat, an duh zat thinghnah ngah thei ding cun, hla deuh ih va feh vivo a ttul. Himi ni ciah khal ah minung kulhluan khat cun thlawhlai loram pawl an paltlang hnu ah a hnuai ih horkuam zim lam pan in, lungto tam zet tlang hrap ttentten ihsin furlong hnih an vung suk. Hramlak sah zetzet ih a khuh mi cui horkuam cu nisuahlam ah peng riat tiang a va pharhdarh aw ih, Dhikala Hramlak Bangla ih khatlam ral ah a um mi Ramgana tiva thawn an va tong aw.\nHorkuam luzim ahcun leilung cu a rawn deuh ih thingkung tumpipi in a khat. Cutawk ahcun mipa pawl cu an hril mi thingkung cio ah kai in an tthek aw. An duh zat thinghnah an ttawh ngah hnu ah hridai thawn an tom ih cumi pu phah in pahnih-pathum tete’n khua ah an tlung.\nTlangmual an run zawh suk phah lai khal ah an raltthatnak hlo lo ding in le milai dehtu ttihtthaih ih tlanter ding in a ring thei patawp in an ttong ih, thingkung par ih an kai lai khal ah pakhat le pakhat an auh aw rero hai. Cui an ttong thawmvang cu horkuam thlanglam peng hrek ih hramrul sah zet lak ah a rak um mi pawpi in a rak thei. Pawpi cun kan dunglam ni li ah zukneng nu kum thum mi a rak dehnak cui’ hrampi rul cu suahsan in tivate a tankai ih, horkuam zate’n a fangsuak thluhtu rannung zinrua ihsin mipa pawl umnak lam ahcun zamrangte’n a hung tlan so. (Pawpi ih neh a lang theinak leilung ahcun ziangtluk in a tlan cak timi hi a ke hmailam le dunglam neh pawl umnak hmun zoh in theih a theih.)\nKa rel lai mi tlangval cun rannung hrangih a hnah a ttawh ding mi ah vaube kung a hril. Cui thingkung cu rannung zinrua saklam ttangphel kul hrawng ah a um ih, a hngettek tlunta pawl cu lungto pahnih an umnak khuarkhawhrum fatakte tlun ah an va zam. Rannung zinrua a kelnak zawn ihsin pawpi cun thingkung parih tlangvalte cu a hmu. Pawpi cun bok phah in tawkfang sung a zoh hnu ah zinrua ihsin a pial ih khuarkhawhrum ihsin ttangphel sawmthum hrawng hlatnak ih tumpang kung tlu dung ah a relh. Tlangvalte cun a duh zat thinghnah a ttawh ngah hnu ah thingkung ihsin a ttum ih a tom ih ttawn ding in a la khawm. Himi a tuah lai ahcun hmun rawn kolh ih um a si ruangah a him thawkhat ve. Asinan, vansiat thlak zet in, a khiak mi thinghnge pahnih cu khuarkhawhrum sungih lungto tumpi pahnih lakah an tla ti a hmu ngah kherkher. Cui’ thinghnge pahnih sar ding ih khuarkhawhrum sung a vung ttum cu a hualvan tacik a khen hnget ah a cang. Khuarkhawhrum sungih a pil hloh vete’n pawpi cu tumpang kung tlu ih a relhnak ihsin a ra suak ih khuarkhawhrum tlang ah bokvak in a ra khawt phei. Thinghnge sar tum ih tlangvalte a vung kun lai ah a zon ih a deh. Pawpi in a deh lai ahhin midang pawl thingkung parah an rak um lai maw, an tlung zo, timi cu ka rel thei lo.\nTlangvalte ih pa cu ni liam rual ah a rung tlung. A fapa cu ralkap ah an la lut ih Lansdowne ihsin cawlh can tawi la ih ra tlung a si thu, thuthang lungawiza in a rak hmuak. A fapa ih umnak a sut hai tikah sunhnu tuan deuh ah ran rawl hawl ding in a fehsuah thu an sim. A pa cun inn ih a fapa a va hmuh lo tikah a thin a phang. A cawcang pawl riahnak ih a khum hnu ah a fapa cu inn khat hnu inn khat ah a hawl vivo. Cumi ni ih ran rawl hawltu hmuahhmuah cu a va sut thluh. Asinan horkuam luzim ah an qhekawk thluh thu, cumi hnu cun a fapa cu zohman ih an hmuh lo thu, an rak sim cio.\nPutar cun, cangdawl loram a paltlang hnu ah tlang hrap zim ah a va feh ih, a fapa cu vei tampi a ko rero. Asinan sawntu a nei lo.\nTu ahcun khua a thim thlang ding. Curuangah putar cu inn ah a tlung ih meikhu suak tam zet mei-inn fatakte a van hnu ah khaw sung ihsin a fehsuak. Ziang a tuah tum ti ih khaw sung mi pawl in an sut tikah a fapa hawl a tum thu a sim ih, khaw sung mi pawl cu an thin a phang zet. Thingkung ihsin a tla ih hriam a tuar tla a si thei thu, milai dehtu kawhnak ih a can pang a phan ruangah a kawhnak aw a rak sawn ngam lo tla a si thei thu, sim phah in milai dehtu na hngilh maw si ti ih an sut tikah, a fapa hawl a tumnak sanbik cu milai dehtu ruangah a si sawn ti’n a sang hai.\nPutar cun zohman thlun ding in a sawm lo ih, thlun a tumtu khal an um lo. Cutin, milai dehtu a um hnu ih zohman an feh ngamlonak horkuam ahcun zanvarte’n a suk a so ah vak in a fapa cu a hawl. A keneh ka hmuh sal mi pawl ihsin, pawpi in a fapa a ei rero nak hmun ihsin pii hra ih hla ah a um mi rannung zinrua cu vei li rori a zawh ti ka hmu.\nKhua a van rual ahcun beidong le thinhar zet in lungto tamnak tlangmual ah malte a hung kai ih cawl ding in a to. Cutawk hmun sang ihsin khuarkhawhrum cu a vun hmu thei. Ni a hung suah tikah lungto tumpi pahnih parih thisen tleu zukzi a vun hmu. A vung tlan ciamco tikah pawpi ih tanta mi a fapa ih ruak nenong pawl a vung hmu. A ruak nenong cu a lakhawm ih inn ah a tlun. Ruak tuamnak puan an hawl ngah in a rualpi pawl in Mandal tiva kap ih ruak urnak ah a fapa ih ruak va ur ding in an fehpi.\nHivek cangvaihnak pawl hi an thil ti mi ih ttihnunzia theithiam lo, khawruahnak nei lo minung pawl ih thilti a si ti ih ruat cu a dik ding ah ka ruat lo. Kan thingtlang minung pawl hi an kiangkap thil pawl parah an thinlung a no zet ih hlei ah, thuserh an nei nasa thei zet. Tlangmual zim, horkuam le khuarkhawhrum thuk pawl hmuahhmuah hi thlarau ci khatkhat in an luah cio tiah an zum. Khawsia hmuahhmuah hi khawthim lai ahcun ttih an nungbik tiah an zum fawn. Hivek kiangkap boruak lakih tthanglian minung pakhat in, milai dehtu in kum khat lenglo a ttihtthaih zo mi hmun ah, a suangtuahnak sungah khawsia an khat thluh ti ih a ruat mi, le milai dehtu in a bawhthup rero ding ti zum-um zet, hramlak sung rori ah, hriamhrei zianghman nei lo in nitlak ihsin nisuah tiang a vak rero timi cu, ka hmuh dan ahcun, mi malte hnen lawng ih a um mi raltthatnak a neih ruangah a si ti’n ka hmu. Cangvaihnak danglam zet a si thu siseh, hminsin phu zet a si thu siseh, thei cuang lo ih a tuah mi a si ruangah uar a um ka ti sinsin. Zuk zuk thei ding in milai dehtu kiangah to ding ih ka dil lai ah i hun zoh ih, thinlung hngelhnget awphawi thawn, “Bawipa, tu ahcun ka fapa ih phuba na lak zo ruangah ka thindi a riam zo,” tiah dimte’n i sim.\nHimi hi Kumaon Pengpi Uktu Zungbawi pawl hnenah kap ding ih ka tiamkam mi, le neta lam ah Garhwal mipi pawl hnenah milai dehtu pawl an reh theinak ding ah ka theitawk in ka zuam ding ti ih ka rak tiamkam mi, pawpi pathum lakih a netabik a si.\n#Jim Corbett ih “Man-Eaters of Kumaon” sungih ta “The Kanda Man-Eater” leh mi a si.\nhttp://calaideirel.blogspot.com.au/ sungta lak mi asi.\nMuvanlai Pakhat Thuanthu (2-3)\nThinlung Dimdoih Thiam Aw\nThet Mon in A Tlangvalpai’ Thuhla A Simfiang


Mary Ih Christmas - Chinland Today Media\nMary Ih Christmas\nDecember 26, 2009 8:37 pm·0 comments\nLuka 1:26-33; 2:4-7\nMary in hi thu hmuahhmuah cu tthazet in a ciing ringring ih thukzet in a ruat. -Luka 2:19\n– Zefaniah 1-3\n– Thuphuan 16\nDai ziarzi caan Bethlehem khua zaan dai ah fala note pakhat ttihphang phah in bawi hmuahhmuah ih bawibik ding naute a nei. Mary cu a ham ciatu Josef ti lo cu zohman bawmtu tla a nei lo ih tuar naazet in naute cu a nei. Tuukhal pawl cu hramlak ah vancungmi pawl ih naute thangtthat hlasak cawng in hla an sak thei men, asinan Mary le Joseph cu rannung awn-au, nausuah naatuarnak aw le Pathian naute ih a rak cannak ttap aw lawng an thei. Innlenglam cu van ih arsi tumpi in a run cerh na’n caw rawl einak kuang kiang ahcun mikhual a simi mi pahnih lawng an um.\nJoseph in naute cu Mary ih baan parah a hun ret tikah mangbangnak, natnak, ttihphannak le lungawinak cokrawi in a thinlung ah a khat ttheh. Mary in a cawimi naute cu a zoh fel ih Joseph cu a hun zoh. Luka 1:32 ah, “Cungnungbik Pathian ih Fapa” tiih vancungmi in thu a rak tiammi cu a vun thei. Mary cun cuih naute ih mit cu a zoh fel ih Joseph cu a hun zoh. A uknak a cem thei lo dingmi naute cu ziangti’n kilkhawi in ka cawm thei ding tiah a mang a bang.\nCumi zaan ah Mary ih thinlung sungah thu ruah harmi tampi a um ding. Atu kum 2000 luan hnu ah kan zate’n Jesuh ih suahnak, a thihnak, a thawh saalnak, a rat saalnak ding a tiamkammi thu pawl hi napi in kan ruat ve a ttul.\nCungnungbik Pathian cu minung ah a cang,\nA niambik le tangdorzet in a suak;\nMari cun a lung sungah man neizet in a pom,\nKa phu lomi laksawng a si ti’n.\nPathian cu kanmah thawn um tlang dingah a rak suak,\nCulawng ah Amah thawn kan um tlang thei ding.\nA Thupimi Asung Peknak\nTimtuahnak Le Ruahsannak\nPathian Sungih Lennak


Diriamzet in Um aw - Chinland Today Media\nMarch 31, 2012 1:05 am·0 comments\nPuai tuah ni ni netabik le ni sunglawibik ni ah Jesuh cu a dingih aw ringzet in, “Zokhal ti a haal mi cu ka hnenah ra sehla ra in seh!” a ti.\n– Johan 7:37\nBible Siar Ding: Johan 7:37-8:12\nMi tamsawn in tidai thawn baptism conak cu atu le tu kan hmu ih a sullam khal kan thei cio. Asinan Pathian ih in duhsakbikmi cu Thlarau Thianghlim thawn baptism hi a si ti ka lo theihter duh nasa. Bawipa in Thlarau Thianghlim ih tleunak le phuanlang awknak huham cahnak sungih na hnimpil (immersed) awk ding le cuti’n Thlarau Thianghlim Pathian ih huham in na nunnak pumhlum a lo ciah thluh ih Pathian huham ih umpinak sungih na tlanlen lai hlan lo hnimpil aw ding a lo duhsak a si.\nPuanthlaam Puai (Feast of Tebernacles) ni ih mipi pawl cu Jesuh in a hmuh tikah raalringzet le ciamciam te’n a zoh ih an khuaruahnak le an thinlung sungmuril ih an tumtahmi pawl a thei thluh.\nJesuh cu Thlarau Thianghlim thawn a khat! Amah cu duh a nungzet, ziangahtile Pathian ih vanlam nunnak a nunnak sungih a luang ruangah a si. Thil umtu daan ziangti’n a zoh hliah ih fimkhurzet in ziangti’n a cangvai ti zoh hnik aw. Jerusalem ah puai tuahnak hmun ih teltu pawl cu thin diriamnak taktak nei loin innlam ah an tlungkir saal timi a thei. Bawipa cu zohman diriam lonak hmun ah a diriam thei ve lo.\nBible sung khuitawk hman ah tirawl ei ding nei lo, taklawng in, thinharnak in khat, khawsia ih luhhnawh, buainak ihkhat, le tisami sinak hlirin na khat ding ti nganmi a um lo. Hih puai hmun ih a ratu pawl cu an rat hlan hnak hmanin thin diriam lonak in an khat sinsin. Jesuh in cumi dinhmun a theih ruangah hiti’n a ti, ““Zokhal ti a haal mi cu ka hnenah ra sehla ra in seh!” a ti (John 7:37). Thukam Hlun sung khal ah Bawipa in, “Ra uh, ti a haalmi hmuahhmuah ra uh, hinah tidai a um” a ti (Isaiah 55:1).\nMaw duhdawtmi, Bawipa hnenah ra pan zaang aw. Amah in na nunnak ih tihaal riamter theinak huham a nei a si. Zumnak thawn A hnenah rak pan thlang aw. Na thlarau thinlung taksa nunnak tlamtling thawn a lo thuam ding.\nPathian ih kutcak cu zaangfahnak in a khat. Kaphnih har naam vek a simi A Ttongkam cun ziangtinkim a tthenfiang thei. Nunter theitu Thlarau Thianghlim in a thihter duhmi a thihter dingih cuti’n A thosaal nunnak huham in na nunnak a lo thlengh sak ding.\nJesuh Khrih ih thihnak in Khrih ih nunnak a run keng.


Hruaitu cu(n) - Hre Mang\nMimal nun: Hruaitu sinak cu pianpi le zircawp mi asiih hnatuan kaihmi ruangah si loin lungput le nuntu mizia in a hrin suak mi tuahnak in a langmi asi sawn. Cuvek hruaitu pawl nunah a hnuailam vek pawl hi hmuh theih asi:\nMah le mah theih awknak: Hruaitu cun amai cahnak le cah lo nak a thei aw aw ih ziangkim thei ttheh tu asi lo ti khal a thei aw aw. A theih mi sung ihsin a sim ih a tuah, cule a theih lo mi ah a thei tu hnen ihsin zir a hreh dah lo ih a zir ringring sawn.\nMah le mah thunun awknak: Hruaitu cun midang a thunun hlanah amah le amah a thunun aw hmaisa.\nMah le mah rinsan awknak: Hruaitu cun a tuah mi parah hnget khoh zet zumnak a nei ih ziangkim a tuah mi ah mah le mah rinsan awknak thawn a tuah theu. (Pathian in ifial mi cu keimah cahnak si loin Pathian Thlarau in keimah hmangin a tuah duh mi a tuah sawn asi ti fiang zetin zumnak mit in a hmuh tikah milai cahnak parah si loin a cakter tu le thiltha a tuah ter tu Pathian ruangah rinsan awknak thawn thil a tuah theu).\nThinlung tthenhnih aw theinak: Hruaitu cun fianhrial zetin Pathian Thlarau thu a rawn hmaisa ih a sung muril ihsin a suakmi ruahnak thiang le fim thawn khua a ruatih ziangkim a tuah theu tikah a tuah mi le thuthluknak parah thu tthenhnih aw zetin a tuah theu.\nA thazawng ih hmuhthiamnak: Hruaitu cun Pathian rawn hmaisa in ziangkim a tuah ih Pathian in a pek mi fimnak le khawruah thiamnak hmangin ziangkim a tuah tikah ruah lo pi le milai duh lo zawng in thil a cang mi par hmanah Pathian in tthatnak hrangah a hersak thei asi ti a thei cia ringringih ziangkim a tthatnak zawngin a hmu thiam.\nMidang tuah mi parah hngat aw lomi hma la tu sinak: Hruaitu cun thil a cang mi parah midang mawhsiat, lole, mai hrang tthatnak ding a hawl lo ih amai liangparah Pathian in ziangvek ttuanvo a pek ih ziangvek canah ziangvek mawhphurnak a nei timi sawn a zoh ringring tikah a mawhphurnak parah a taw a tlai dah lo ih midang mawhsiatnak in a tikcu a cem ter in a canttha a liamter dah fawn lo. Midang in an tuah ruangah, tha an ti ruangah si loin amai sung muril ah mawhphurnak nei in a theih awk vekin tuah ding mi sawn cu ralttha zetih a fehpi sawn theu. A lungawinak le tuahnak cu midang tuah mi parah a hngat aw dah lo.\nMidang tthatnak hrangah pek awk duhnak: Hruaitu cun ziangkim a tuah nak cu amai hrang hlawknak si loin a tuah mi le tuan mi thawn a pehpar mi midang hrang hlawknak, tthatnak ruatin ziangkim a tuah tikah a ngah mi parah a phunzai dah lo ih a peksuak mi parah a lung a awi sawn.\nRin-umnak, raltthatnak, rin tlakmi sinak: Hruaitu cun a nuntuzia le lungput cu a tuah nakin a langter tikah a mah a thei fiangtu pawlin anmai siatnak tuah tu asi lo ti an theih fiang tikah rinsannak le tlaihsannak lungthin a neihter. Cuticun amah khalin midang tthatnak hrangah ziangkim a tuah mi asi ti a theih fiang awk tikah raltha zet in ke a kar ngam theu.\nTumtah mi ah pek awknak: Hruaitu cun a tumtah mi, tuanvo a neih mi tuah suak dingin ziangvek man pek a tul khal asile a pek theu, amai lungawinak le nun nuam/nun-awlsam tanta khalin midang hrang tthatnak le thiltha a tumtahmi tuah dingin a pek awk sawn theu. Milai phurnak le nuam ti zawngah a hngat aw lo ih a tumtah mi le ttuanvo tuah suak dingin milai tisa duhlo zawng dinhmun khalah rinum zetin a ttuan suak sawn theu asi.\nHmintthatnak: Hruaitu cun a tuah mi le ttuanmi ruangah zo in hminthatnak an ngah ih zo in cawisan an hlawh timi hnakin a tumtah mi ttuansuak ding kha thupi sawn ah a ruat ringring. A tuah mi ruangah mi zo hnen hman in cawimawinak le hmintthatnak a phut dah lo.\nPhurnak le lungawinak: Hruaitu cu ziangvek can khirhkhan le milai ruahnak in a cang thei nawn lo ding dinhmun khalah a tumtah mi le a tuanvo mawhphurnak a liangparah a tthum aw mi cu phur le hlawptlo zetin lungawi siamso ten (hnihsuak sai phahin) a ttuan theu.\nCawlh hahdam thiamnak: Hruaitu cun ziangvek le ziangtluk buainak kar lak khalah cawlh hahdam a thiam ih hmailam saupi a tumtah mi tuahsuak ding tiang ruatin a thazang le tikcu hmanrua pawl hman a thiam theu. Ziangtluk in a ttuan in a tha a bang hmanah midang hnakin ttuan hleice le thiltha tampi tuah cuang vekin a porh aw dah lo ih a ttuannak a hlawkpi tu pawl hmai ah mithmai zoh ngam lo dingin a lang dah fawn lo.\nZiangkim hi a hmun lo vekin thleng awknak hrang sangka a ong sawn theu: Hruaitu cun ziangkim hi a hmun ringring lo ti a thei ih thiltha suahpi tu ding, a rianmi mipi hlawknak hrang thleng tul mi thleng dingin a timtuah cia ringring.\nMah vek midang pawl thawn pawlkom le pehtlaih awknak : Hruaitu cun amah vek thiltha tuah duhtu pawl thawn kutkai in ke an kar tlang theu ih amah lawngin ziangkim a tuah ttheh thei lo asi ti a thei aw aw.\nZohtthimthlak nun: Hruaitu cun midang thunnunnak le kaa in simnak in sisawn loin amai nunah a tumtah mi le nun-thuken lam hawi zawng nuntu ziaza le tuahnak in hmai a hruai sawn theu.\nSunmang: Hruaitu cun mi senpi hmuh le theih ban lomi, tumtah-sunmang, zumnak mit in hmuhcianak a nei ih khuitawk lamzin ah afeh ih khuitawk ah a tawp ding ti a thei fiangih cui lamzin ahcun dungsip loin a feh theu.\nThinsaunak le pek awknak: Hruaitu cu tikcu le can a zoh thiam ih rei lo te hlawknak, hminthannak, nuamnak hrangah siseh rei lo te harsatnak le sunnak ruangah siseh a tumtah mi lamzin dal dingin zianghman a tuah dah lo.\nTuah mi parah thazang le thinlung ruahnak zapi ten phur zetin tuah theinak: Hruaitu cun a tuah mi parah thinlung taksa le ruahnak thawn phur zetin a ttuan ih thinlung hrekhat thawn siseh tthuktthun le phunzai phah in zianghman a tuah dah lo.\nBang awk lo nak upat thiam: Hruaitu cun milai mizia, duhdan, hmuhdan, le pianken bang aw lo mi pawl upat hna a thiam ih ziangkim in hmun le can an nei a si ti thei in rualrem ten mi zapi ttangkainak ding lamzin a hawlsak sawn theu.\nMawhphurhnak la tu: Midang mawhsiat tu le fial mi lawng tuah tu si loin a famkim lo mi le a tlasam mi a hmuh tikah tttuan vo a la in tthatnak hrangah a ti thei tawk suah in a pum a pe aw sawn theu.\nMai hrang hlawknak le ngah nak hnakin midang rian dingin pek awknak: Hruaitu cu midang hnen ihsin ziangvek upatnak, cawimawinak, canpual tha ziangvek ka ngah timi hnakin a neihmi, theihmi, tuah thei mi hi zovek milai in ziangtivek canah an hlawkpi ding timi sawn kha a ruat ringring ih canttha hngakin thiltha tuah dingin a timtuah aw cia ringring.\nKhawruah thiam nak, lamzinthar hawl thiamnak: Hruaitu cu a tumtah mi tuahsuak dingin lamzin pakhat lawngah a hngat aw lo ih Pathian in lamzin a onsak mi sawn ah hngat aw aw in Pathian pek mi fimnak, khawruah thiamnak le hmanrua tha pawl cu hmangin lamzin a hawl thiam theu.\nTuahnak in rinsannak: Midang upatnak le rinsannak cu midang hnen ihsin a phut dah lo ih a dil dah lo, a nun le tuahmi parah midang in an pek mi sawn asi ti thei in midang a vuivai dah lo.\nTthatnak hrangah a hlei in kekar zuam tu: Hruaitu cun ttuanvo, sumpai le upat hmintthatnak ngah duh ruangah si loin thilttha tuah thei ding dinhmunah a din tikah mi zohman theihpi lo khalin thiltha a tuah theu. Amah hnakin thasawn le felsawn in tuah thei tu an um tikah tumtah mi thiltha a suah thei nak ding ruat in lamzin daltu ah a ttang dah lo.\nTtihnung lakah hmai tuang ngam tu: Hruaitu cun tthatnak tuahsuak dingin amai lungawi zawng le duhnak pawl tlansan in siseh a ttul asi ahcun amai nunnak tiang hman liam ding tiangin thiltha tuahsuak nak ding hrangah a pe aw sawn theu. Thil tuah sual pang mile dunglam thu ah a hngat aw lo ih ziangkim hmuhton mi ihsin zir in hmailam thiltha sawnah a thinlung a hngat aw ringring.\nMidang lungawinak siahsuah tahhratin mai hlawknak hawl dah lo: Hruaitu cun midang lungawinak le hlawknak siatsuah tahrat in amai hmakhua a sial dah lo.\nHruaitu thuken le sinak\nHruaitu cu Pathian thinlung keng, Pathian thawn neihniam zetin nitin a thlang leng mi, Pathian thawn pehzawm awknak nei mi asi.\nHruaitu cu Pathian ih kawhmi le thiambik laksawng pek mi asi.\nHruaitu cun Pathiang rawngbawlnak hmai a hruai\nHruaitu cun amah le amah a thei aw aw ih a cahnak le thiamhleinak pawl hman a thiam\nHruaitu cu Khrih nun vekin nung in Khih thawn neihniam zet pehtlaih awknak a nei.\nHruaitu cu Thlarau Thianglim thununnak hnuaiah a nung\nHruaitu cun thuneihnak, larnak, le nuamnung cennak le thlemnak phunphun a neh\nHruaitu cun Pathian thutak thuk zetin a thei ih a nunpi\nHruaitu cun mah le mah thunun aw thei nuntu ziaza mawi a nei\nHruaitu cu Khrih hmuihmel keng nuntu ziaza a nei\nHruaitu cu thinlung a kuai mi le tangdawrnak lungput a nei\nHruaitu cu dingfelnak, rinsan tlakmi sinak, rin umnak, le nun thianhlimnakah thangso vivo mi asi.\nHruaitu cu mipi siahhlawh thinlungput thawn mipi a rian\nHruaitu cun midang parah thuneih duhnak, midang uk duhnak lungput a tlansan\nHruaitu cu mahte lawng um asilo ih abur lakah a thang rero pawlkom sihcih awknak a nei\nHruaitu thinlung sungah mipi pawlin hmun kaupi khua an luah\nHruaitu cu hram thawk tu asi theu\nHruaitu cun a sungmang fiangzet le famkim zetin a simsuak theu\nHruaitu cu ziangtin midang thazang pek, kaih thawh, le phur ter dan a thiam\nHruaitu cu thleng awknak hrangah timtuahcia ringring ina um ih daihnak hrang remruat tu asi theu, cuihlei ah hlawhtlin dan ding lamzin hawlin khawruah thiamnak a nei.


Kawlram Thu Kan Zingzawi Ding: Barak Obama - Chinland Today Media\nAugust 24, 2010 1:27 pm·1 comment\nUS president Barak Obama in Kawlram miuk cangvaihdaan pawl felfaite in zohfel a tum thlang thu a sim. Leitlun ram tin ukawkdaan le Kawlram miuk a tekhin tikah Kawlram miukdaan hi fellozet in a hmu ih Washington cun Kawlram hi leitlun pumhuap in ralbuainak a tuah tiah a phuang bet. Leitlun ram thenkhat in Kawlram hi bawmnak an pe duhnawnlo ih nasazet in an hrem thoknak a rei zet thlang.\nRam that duhtupawl cun Kawlram hrilawknak hin zalennak taktak a suahpi lo ding tiah nasazetin hrilawknak an do kalh ve thung. An duhlonak langter nak ahcun Ralkap hotupawl cu an ralbawi sinak form tiang hlit in mipi bum an tum rero tiah an sim bet.\nUS, Britain le Australia cun Kawlram thu a rang theibikih rel ding ah an lungkim zo. Tui kum thlanawk cu free and fair ti asiko nan thawngtla 2,100 lenglo an um ih Pi Aung San Suu Kyi khal tello ding ah a lamzin an kharsak ruangah tui kum hrilawknak ding hi mibumnak a si tiah an sim.\nUN cun Kawlram miuk kekar daan zohfel ding ah EU nasa sinsin in a nawr. Kawlram thuhla pesuaktu Tomas Ojea ih simnak ah Kawlram acozah hin a mipi a that ih hremnak a phunphun a pek lawngsiloin duhlocingih rap tiang in a mipi a tuarter tiah a sim.\nLeitlun ram (5) hnak ih tamcun Kawlram tuahthat ding ah an lungkim nan China le India cun nasazetin Kawlram hrang hmasawn theilonak ding ah diklo zet in an bawm rero lai tiah an sim tel bet. Kawlram tuahthat ding thu ah UN hotu Ban Ki-Moon cun Obama a ngen bet.\nLiamcia kum 1988 lai ih mi 3,000-6,000 hnak ih tam nunnak liamter ding ih thu petu General Than Shwe cu leitlun tual that pawl list ah telh a si. Cun, Kawlram hin daan lo ih pipelines a tuahnak thu leitlun a ti buai tiah an sim bet. Cun kan dung kum ih Buddhist monks siarcawklo le mipi tampi thah an si ruangah US president cun a thuhla hi a zingzawi rero tum thlang a si.\non August 26, 2010 at 3:35 am\nSi hram seh. Sinan China le India hi an ngam ve vak lo a bang ee.


Kawl hang ih that nak | Radio Veritas Asia\nKawl hang ih that nak pawl\nKawlhang cu hanghnah hang rah tiin na ruat thei men. Taktak ahcun kawlhang cu hanghnah hangrah siloin thing thei rah tiin thingkung hram kung zir nak (Botany) in phun a then. A rak khoh nak hmaisabik cu thlang America a siih, tui ni ah cun leitlun ih hman mi eiin ah tampi'n hman asi. Leiparah kawlhang phun dazin khat hrawng a um ih, Kawl ram ahcun a tlangpi in Kawlhang sen le aihre zawng kawlhang tiin phun hnih a um. Kung a nei mi kawlhang cu a hawng a paa ih a ti a tam ih, a thur dat a tam ruangah hmeh suan tikah hman asi theu ih, a sen zawng kawlhang cu a sa a sah ih hmeh bawl, pawyi tiin ei a si. Kawl ram ih rawl suan nak coka ah nu pawl hrangah um lo thei loih a tul mi thingrah a si.\nKawl hang le harhdam nak\nUSDA National Nutrient data base in siilam zingzoi tu pawl ih an zingzoi nak vekin suan hrih lomi 100g a rit mi kawl hang sungah 18 calory, kaci dat 3.9 g, protein 0.9g, aci dat 0.2 g, colostrum 0 g, rawl a cip ter tu aahmindat 1.2 g, pholic 15 ug, niac 0.594 mg, pyridoxine 0.080 mg, tiamim 0.037 mg, Vitamin A 833 IU, Vitamin C 13 mg, Vitamin E 0.54 mg, Vitamin K 7.9 ug, sodium 5.0 mg, potassium 237 mg, calcium 10.0 mg, dan dat 0.3 mg, magnisium 11 mg, maganese 0.15 mg, phophurus 24 mg, zinc 0.13mg, krutin B 449 ug, Krutin A 101 ug, lutin 123 ug, lycopene 2573 ug cutiin Vitamin le tattuh dat pawl tampi a tel. Kawl hang cu suan hnu ahcun a rah sungih a ummi dat pawl a thleng aw ih, harhdam nak hrangah a tha sawn tiin an sim.\n1. Fanghma le apple pawl rawi mi kawlhang phuayi in nak in, colosturm pawl tlak ter nak, luu naa dam nak pum dam nak cutivek that nak a pe.\n2. Kawlhang cu hunglauhni le apple thawn rai in phuayi tiin hman hman in tikah taksa a mawi ter. Cuihleiah kaa rim sia khal a kham.\n3. Sii lam mifim pawl ih sim nak vekin kawlhang cu a mu hlon in ei na in kal le zun inn lungto um nak a kham thei thu, karkhat sung kawlhang vei sarih a ei tu cu phu ih cancer can thei nak zatek 50 tiang a mal ter thei thu, karkhat ah veihra tlun ei tu cu phu nat nak in an luat thei thu siilam mifim pawl in ruah nak a pe.\n4. Potassium tampi a tel ruangah thi thang nat a cang ter thei lo.\n5. Thil hmuh thei nak a thang thei nak dingah Vitamin A, Lutein le Zeaxan dat pawl a tel mi kawlhang in a bawm thei. Mit malh nak, kum upa ruangih thil hmuh thei nak siat nak cutivek mit nat nak a phunphun a kham thei. Computer hmang tam ruangih mit that lo nak hrangah kawlhang in mit a vang ter thei thu, zing zoi tu pawl in ruah nak an pe.\n6. Kuak fawp pawl hrangah kawlhang cu a thabik mi sii a si. A rah sung ih a tel mi Chrologenic le coumaric acid pawl cu kuakfawp theh hnu nicotin dat hop nak ruangah cuap siat nak buai nak ihsin a kham thei.\n7. Ahmindat a tam mi kawlhang ei nak in rawl feh daan a tha ter ih sung pit nak ihsin a kham. Kawlhang ei nak in sung pit khal a cang ter lo. Ril peng nat nak a zia ter thei.\n8. Thazang a tha ter ih, taksa that lo nak a pe tu free radicals pawl tha zet in a neh thei.\n9. Kawlhang sungah riboflavin tampi a tel ruangah lu hrek nat nak a zia ter.\n10. Beta-carotene dat khawm awk nak kawlhang ei nak in awm nat nak a kham thei.\n11. Minung pakhat ih nikhat sung krumium dat tul zat ih zatek 7.5 cu kawl hang khuat khat in ngah a theih ih, cui dat in zunthlum um lo dingin a kham sak thei.\n12. Australia ramah zunthlum thawn a pehpar aw mi lung nat nak tuar tu minung 20 cu kawlhang ti 250 mililitre nitin pe in, kar 3 a rei ahcun an lung nat nak a zia timi cu hmuh asi tin an sim.\n13. Minung pakhat ih nikhat sung tul mi Vitamin K ih zatek 17.8 cu kawlhang khuat khat in ngah a theih. Vitamin K tampi a tel ruangah ruh pakhat sung ih Calcium molicule pawl ih tha a cang ter ih, ruh kah a khoh ter. A rah sungih calcium dat in zarhtin daan a cem ter ih nunau pawl ruah tha mal nak, ruh nat nak in a kham thei. Kawlhang sen sung ih a um mi Vitamin A cu kawlhang a hring hnakin let 4 a tel ih ruh le ha a tha ter.\n14. Thi khal in thi hri pit nak pawl cang lo dingah, kawl hang ti in a tul.\n15. Kawlhang sungih Vitamin B le Potassium dat pawl cu thi tam le mal le colostrum pawl a rual rem ter thei ruangah lung rinlopi ih thli luh nak, taksa zeng pawl a kham sak. Minung pakhat ih nikhat sung a tul mi Potassium ih zatek 10 cu kawlhang ti khuatkhat in ngah a theih. Boston ih Brigham and Women's Hospital ih siilam an zoh nak vekin kum lailak le kum u pa nauhak 40000 cu kawlhang asilole kawlhang a tel mi inei pawl cu kum 7 hrawn an ei ter ih kawlhang a ei tu nunau pawl cu lung thihri fiah nak le lung nat can thei nak zatek 29 a mal thu an hmu fiang.\n16. ဖရဲသီး၊ Strawberry? မုလာဥနီ cutivek hanghnah hang rah pawl vek a rah sen mi pcomaslic acid le Chlorogenic acid palw ih dat kom nak asimi lycopene dat pawl khal kawlhang sungah a um. Kawlhang a zawng a tak deuhdeuh asile Lycopene dat a tam. Cui dat cu cancer cell pawl karhzai nak hrangah kham thei nak tha a cak mi dat than nak kham nak thil ri a tel ruangah ahleicein hngawng, cancer, pumpi cancer, hnawi cancer, kam cancer, dang cancer, taw cancer, laa cancer cutivek cancer nat nak pawl cu a kham sak thei thu, ram tin zingzoi nak ca pawl ah an ngan. Cuihleiah ril te cancer, rilpi cancer, sul cancer le nau um nak cancer can thei nak zatek 19 tiang a mal thu, mipa pawl cizai nakah a bawm thu siilam thuthang ah an sim. Kawlhang a tel mi rawl asilole kawlhang cu karkhat veihnih ei nak in phu cancer can thei nak zatek 25 tiang a mal ter thei.\n17. Kawlhang cu Lycopene dat ruangah nisa tang ah a ti loihli thei lo. Lycopene in taksa bol nak, vun zawng thleng nak le taksa vun nat nak cutivek pawl in kham thei nak thacak mi dat thang kham thei nak phun khat a si. Cuihleiah nisa sung ih a tel mi kayanglunzawngchi ihsin khal a kham thei. Manchester and Newcastle Universities ih an zingzoi nak vekin hai 5 hrawng asimi kawlhang cu nitin ei nak in taksa ni sak nak in zatek 33 luan a kham sak theiih, taksa a mawi ter tiin an sim.\n18. Kawlhang sungah calory le aci dat malte vial a tel ih, colostrum a tel lo lawlaw, olten a siat ol mi ahmin dat a tel ruangah taksa sungih colostrum a tla ter ih, thi sung ih a thlum khal a rual rem ter. Kawlhang sungah rawl ei duh nak a kham thei tu Ghirlin a tel ruangah pum a puar ter ih, hmuk ei duh nak thinlung a mal ter. Kum 18 le 35 karlak nunau pawl an zingzoi nak vekin kawlhang tel mi hmuk ei tu pawl cu kawlhang tel lomi hmuk ei tu hnakin thinlung ah di riam nak an ngah ih, rawl ei bet duh nak a mal thu an hmu. Curuanah kawlhang cu taksa mawi nak hrangah ei a tul.\nKawl hang thawn taksa mawi ter nak\nKawlhang cu harhdam nak hrangah a that tuk lawng siloin thangthar fala pawl mawi nak hrangah a tha zet mi a si.\n1. Hmaifai ter dingah, zan ih hlan ah kawlhang kha at in hmai le hngawng ah hnawt aw. Minute 15 hrawng ret hnu tidai daite thawn kholh sal aw. Nitin zinglam veikhat zan veikhat tuah nak in hmai a fai ter ih, mi khal a no ter.\n2. A mawi zet mi hmainei thei dingah, kawlhang cu amah lawng ei lawng siloin kawlhang a tel mi rawl hmanhman ei nak in biang a sen terih taksa a no ter.\n3. Hricu nei tu pawl,\n1. Kawlhang in taksa a fai ter vkein thling nak khal a tlak ter ruangah hricu pawl thaten a hlo ter thei. Kawlhang cu paten at in hricu parah ben in, minute 15 a rei tikah khoh in hmai sat nak a mal ter ih, hricu a hlo ih, hmasi khal tan gnawn loin taksa a mawi ding.\n2. Khuaiti le kawlhang palw cu hmairim tu pawl hrangah sii thabik a si. Khuai ti hai khat le kawlhang hmin pakhat lain rawi aw. Cui rawi mi cu mit siar lo hmai hmuahhmuah ah hnih aw. Hnih hnu ih taksa sung a luh nak dingah minute 15 a rei hnu lawngah tidai thawn kholh sal ding. Cutivek in karhnih hrawng tuah nak in a dang lam na theih a theih ding.\n4. Hmai a si um ih a rim tu pawl hrangah hmai tuah daan\nA ol zet mi tuah daan a si. Kawlhang cu at in a laifang ih a saa hlon in cui a laifang ih a ti thawn hmai cu hnih thluh hnuah minute 10 hrawng a rei ah tidai dai te thawn kholh fai aw. Thenkhat taksa pawl cu kawlhang hnih hnu reilote ah hmai rim pawl a zia deuh nan, malte a dum thei ruangah tih hlah. Ni khat hrawng a rei ahcun amah kel ah a cang sal ding. Hitivekin karhnih veikhat tuah nak in hmai ah a rim um loin hricu pawl tla a um ter lo.\n5. Taksa car pawl hrangah hmaituah daan\nA car mi hmai nei tu pawl le thla tang caan taksa car nak hrangah tidai dat a um ter tu a thabik hmaituah daan a si. Cini hai 2 a tul. A phei zawng in sah tuk lo, paa tuklo ih at mi kawlhang a hman zet mi cu cini thawn rawi in, hmaipar ah kawlhang ti a cem tiang nuam teten hnih aw. Minute 20 hrawng a rei hnuah tidai daite thawn kholh fai ding. A tu vekin karkhat ah veithum hrawng tuah a theih.\n6. Sam mawi nak, kawlhang sungah Vitamin A tampi a tel ruangah sam a tha ter. Sam rim siat nak le lu par ih lu muat suak nak cu kawlhang ti lu ah hnih nak in minute 50 hrawng a rei ah tidai thawn kholh in rim sia le lu a muat a hlo ih sam a dum.\n1. Kawlhang lei tikah, a sen zet mi le a pum a hat mi hril aw. A sen deuhdeuh asile harhdam nak hrang that nak a pe tu betacarotene dat a tam deuhdeuh simai. A zawng a um tuk lo mi a rah pawl cu khan sungih ret tikah nithum ihsin karkhat sungah a hmin thei. A hring ihsin a sen ih a thleng mi a rah hnak in a kung par ih a sen mi a rah loh ih zuar mi a rah pawl lawng lei aw. A nem mi a rah kha ei hlah aw.\n2. Kawlhang a hawng le sung ih sa a kop awk nak kha Lycopene a tel ruangah a hawng khal ei a tul.\n3. Kawlhang cu olif siti thawn suan a sile lycopene dat in cancer nat pawl hrangah sii ah a tha.\n4. Dawm le pangang that nak si tih nung za in luat dingah organic a ah pawl lawng hril aw.\n1. In le ei pawl cu harhdam nak hrangah sivai a si ti cu a hman nan a luan in ei lo ding a si. Kawlhang khal cutivek thotho a si. Linus Pauling Institute ih an nemhnget mi vekin, suan hrih lo mi kawlhang sungah Vitamin C hnakin tampi a tel nan suan hnu ah Vitamin C malte a tla tiin an sim. Mi pakhat cu nikhat ah kawlhang 12 a ei asile pumpi sungah rawl rial nak acid a suak tam ih pumpi thling thei nak, luak nak, lu nat nak le kal ih lungto um nak a cang thei.\n2. Tha\_ ruhcang thling pawl, libetna nat nei pawl cu kawlhang thawn a kaih aw lo. Asinan ei duh tuk asiahcun a mu hmuahhmuah hlon in malte vial ei a theih.\nA sen zet mi kawlhang pawlih a dang thawn bang loih a that tuk nak cu a tlun lamah kan thei zo. A thangso rero mi leilung tlun ah siilam theih kauh nak khal a thang ih harhdam nak lam a thlun tu hmuahhmuah in kawlhang cu siivai lam bawm tu phunkhat tiin an ei. Curuangah mah kiang nai te ih lak theih mi man ol zet mi kawlhang pawl cu nuam te loin ei ding asi thu kan runlo forhfial a si.\nZiang ruangah Thin a Car?


ROME CAKUAT - Hre Mang\nWELCOME TO MY PAGE > ONLINE SUNDAY SCHOOL > \nRome Cakuat Thuthlangpi\nRomulus in B.C. 800 hrawngah Rome khua a rak din thawk. Cozah kumpi in Rome khua dinni ah an rak phuansuah mi cu B.C. 753 asi ih B.C. 600 hrawng ahcun Rome khua cu lian zet, hminthang zet, siangpahrang umnak khawpi pakhat ah a rak cang. B.C. 500 ah siangpahrang uknak cu an rak siatsuah ih B.C. 272 ah mipi uknak (Republic) an rak din. Cumi hnu ah Rome cu mipi uknak, Republic kaihhruai awknak in, ramkulh dang tampi a uk (confederation uk awknak in). Kum 150 ral do awk hnu ah Mediterranean ramkulh ah a cakbik umsun ramkulh pi ah a cang ih Alerander the Great ih ram uknak hnakih cak le tumah a rung cang. Cuticun Zesu Khrih leitlunah taksa in a ra suak tiang ah Rome ramkulh cu a cakbik le tumbik ah a cang ih Empiror Tragan (A.D. 98-117) tiang a daih. Rome uknak cun Scotland ihsin Sudan, Atlantic coast of Portugal ihsin Caucasus pawl a huap ih America ramkulh hi tthenthum ah tthen sehla tthenhnih tlukin Rome ramkulh cu a rak kau.\nDungtluntu Paul san laiah Rome ramulh sung mipum hi million khat (one million) lenglo an rak si. Mi tampi Rome ramsung mipum siar tel mi pawl cu sal an rak si. Ramtin ihsin Rome ukhnuai ih milai pawlin Rome khawlipi sungah an rak ra ih buaknak phunphun an rak keng ih lennak phunphun thawn Rome khawlipi cu hmunpi zet ah a cang. Cutawk hmun cu :Leitlun tawpnak” (Dung.1:8) tiah Paul in a rak simmi Thuthangtha simsuak dingin a rak hmuisel mi khua a rak si.\nRome cakuat a rak ngan tu: Paul\n1Khrih Jesuh ih siahhlawh le a tirhthlahmi, Pathian in a Thuthang ṭha phuangtu dingah a hriil ih a kawhmi keimah Paul in ca ka lo kuat. Rome 1:1; 11:13; 15:19.\nRome cakuat dawngtu pawl:\n“7Curuangah Rom khuaih a um, Pathian ih a duhdawtmi le a minung si dingih a kawhmi nan zate hnenah hi cakuat hi ka ngan. Kan Pathian le Bawipa Jesuh Khrih ih zaangfahnak le daihnak nan hnenah um hram she,” Romans 1:7.\nPaul in Rome cakhuat a ngan hlan ah Rome khua ah khrihfa zumtu pawl an rak um zo (Rome 1:8), himi cakuat a ngan tiangah Paul kha Rome khua ah a thleng dah hrih lo ih Rome khua ah kawhhran rak dintu khal asi lo, (Dung 19:21; Rome 15:23, 24). Peter khal kha Rome khua ah kawhhran dintu asi dingin a lang lo. (Eusebius cangan nak ah Peter kha Rome khua ah a feh ih A.D.42 ihsin kum 25 sung Rome khua ah a um asi a timi khal zum um lo, fiahnak dang um lo asi). Peter kha Rome ah a feh ti cu a fiang ko nan a feh tikcan cu Paul kha thawng in sung ihsin a suak hnu (A.D.61, 62) ah a feh in a lang.\nRome khua ah kawhhran a rak din thawk tu cu Pentecost (Dung 2:10,11) ah a rak um vet u, Jews le miphun dang Khrihfa ah a rak lutih Rome khua ah a kirsal tu pawlin an rak din in a lang.\nRome cakuat bung 16 nakah Paul in cibai a buk mi pawl kha Rome khua ah kawhhran rak dintu pawl an si in a lang. Paul in a cakuat sungah cibai a buk mi pawl hi missionary a fehnak khua pawlah a theih cia mi, Rome khua ah kawhhran rak din hmaisa tu, in ah pumkhawm nak rak thawk tu pawl an si in a lang (Rome 16:3-5,10,11,14,15).\nRome kawhhran sungah sungtel pawl kha Jews le Gentel miphun pawl khal an tel in ti a fiang (Rome 1:5, 6, 13; 11:13; 2: 17..; 4:1; bung 9-11).\nRome cakuat ngannak hmun, le ni thla\n15:25, 26 ah a sim vekin, Paul in Rome cakuat a ngan tikah amah cu Korin khua ihsin Gentel kawhhran zumtu pawlin Zeruslam khua ih zumtu mi farah pawl hrangah sum an khawn khawm mi keng tahrat in Zerusalem khua ah a feh ding thu a sim. Curuangah, Rome cakhuat a ngan tikah Paul cu Korin khua ah a um ti a fiang. Dung 19:21 le 20:1-3 ah a sim vekin Ephesus khua ah kumhnih hnakih tam um in rawngbawlnak a neih hnu ah Zerusalem khua ah a kirsal ding thu a sim. Cutin Ephesus khua ihsin Zerusalem a tlun hlanah a kiangkap khua pawl, Greece ramkulh, Korin khua pawlah feh tahratin zumtu pawlin an khawnkhawm mi sumpai pawl kha Zerusalem ah keng phah dingin a khawnkhawm thu hmuh theih asi. Paul ih voithumnak missionary khual tlawnnak hi Ad. 57 ah a tawp. Cutin missionary khual thlawnnak a voi thumnak a tlun lam, Korin khua ih a cam lai ah Paul in AD 57 ah Rome cakuat hi a ngan asi ti ah zum asi.\nZaingvek tumtahnak in ziangvek dinhmun hrangah Rome cakuat hi ngan asi?\nRome kawhhran sungah buainak pawl thu simfiang dingin Paul in Rome cakhua thi a ngan mi si loin Rome khua ah a feh in a rawngbawl ding hrang timtuah cia nak ah a ngan mi asi in a lang sawn. Rome khua ih khrihfa zumtu pawl thawn pawlkom awknak nei in thazang pe aw tawn ding a duhtu pawl a sim, ( Rome 15: 24; 1:11,12). Nisuaknak lam ah a rawngbawlnak cu a cem vekin a simih nitlaknak lam ah thuthangtha sim vivo dingin, a biktakin Spain ram lamah thuthangtha sim vivo ding a tumthu asim ( Rome. 15:23;24). Rome khua a hmuh duhthu a rak sim cia zo ( Rome 1:10-13; 15: 23; Dung 19:21). Spain ram a feh phah ah Rome khua ah cawl phah in Rome khua ih kawhhran zumtu pawlin bawmnak an pek ding a duhthu khal a sim (Rome 15:24). Cutin nitlaknak lamah missionary hnatuan a tuan tikah Rome cu a dunglam ihsin bawmtu bik an si ding a duhthu a sim. Curuangah Paul in Rome khua ih Khrihfa pawl hnenah cakuat a ngan in a lang.\nRome cakuat phurtu: Nunau kawhhran deacon, Fibi.\n1Kenkhria khua Kawhhran ih hnaṭuantu kan farnu Fibi hi nan theihthiammi siseh ti ka duh. 2Pathian zumtu pawlih tuah dingmi a si vekin Bawipa ih hmin in amah cu rak cohlang uhla bomnak a ṭul ahcun rak bawm uh. Amah hi mi tampi hrangah siseh, keimah hrang khalah siseh, rualpi ṭha, mi ṭhahnem zet a si. (cf. Romans 16:1,2).\nRome cakuat tumtah mi:\nPathian hnen ihsin dingnak thuthangtha, Rome 1:16, 17.\nRome Cakuat THutlang Khaikhawm:\nThuhmaihruai, Rome 1:1-15\nA. Cibai buknak, Romans 1:1-7a\n1. 1Khrih Jesuh ih siahhlawh le a tirhthlahmi, Pathian in a Thuthang ṭha phuangtu dingah a hriil ih a kawhmi keimah Paul in ca ka lo kuat. Romans 1:1 .\na. 2Ca Thianghlim sungih ngan vekin cuih Thuthang ṭha cu Pathian in a profet pawl hnenih a tiam ciami a si; Romans 1:2\nb. 3Cuih Thuthang ṭha cu Amah ih Fapa, kan Bawipa Jesuh Khrih thuhla a si: minung a sinak lamah cun amah cu David tesinfa sung ihsin suakmi a si. 4Pathian a sinak le a thianhlimnak lamah cun, thihnak ihsin thawhter a si ruangah Pathian Fapa a sinak cu a nasa zetmi huham thawn langter a si zo, Romans 1:3,4\nc. 5Khrih hrangah le Amah thawngin mi hmuahhmuah in an zum ih an thlun theinak dingah Pathian in a tirhthlahmi sinak cu covo ah i pek. 6Cu mi hmuahhmuah sungah cun nannih Rom khuaih a ummi khal Jesuh Khrih ta si dingah Pathian ih kawhmi ah nan tel ve a si.Romans 1:5,6\n2. 7Curuangah Rom khuaih a um, Pathian ih a duhdawtmi le a minung si dingih a kawhmi nan zate hnenah hi cakuat hi ka ngan, Romans 1:7a\nB. Kan Pathian le Bawipa Jesuh Khrih ih zaangfahnak le daihnak nan hnenah um hram seh. Romans 1:7b\nC. Paul thlacam, Romans 1:8-10\n1. Paul ih lungawi thu simnak, Romans 1:8,9\nD. Pathian remruat in Paul in Rome khua tlawn tumnak, Romans 1:11-15\n1. Thlarau laksawng comi thawn zumnak ah tthangso ter dingin, Romans 1:11\n2. Thazang pek awk tawnnak, Romans 1:12;\n3. 13U le nau tla, himi hi ciing ringring uh: voi tampi nanmah tlawng dingah ka tum zo; a sinain ra tlawng suak thei lo dingin i khawkhartu ziangsimaw a um ringring. A dang Zentail mi lakah lungthlengmi ka neihter thei bangin nanmah lak khalah lungthlengmi um thei ding cu ka duhzet a si, Romans 1:13\n4. Thuthangtha sim dingah miphun dangdang hnenah fial mi Paul, Romans 1:14,15\nTumtah: Thuthanghta cu rundamnak hrangah Pathian huham cahnak, Pathian dingnak (righteousness) phuan awknak asi, Romans 1:16,17\nPart 1: A sual mi Leitlun milai parah Pathian thinhengnak rung lang mi, Romans 1:18-3:20\nA. Gentel mi pawl diklonak, sualnak, Romans 1:18-32\n1. Gentle pawlin zianghman puhmawh ding an nei lo, Pathian an thei nan an zum lo, Pathian thu vekin an nung lo; Romans 1:18-20\n2. Gentel pawlin Pathian an thei nan an atnak ruangah milem biaknak ah an her awaw, Romans 1:21-23\n3. Curuangah Pathian in a pek hai:\na. An thinlung suaknak le hiarnak vekin sualnak tuah ih cangvai dingin; (perverted homosexuality and lesbianism), Romans 1:24-27\nb. Ruahnak sual, suangtuahnak sual, a bal mi, sualnak citintian tuahnak le cuvek a tuah tu pawl lungkimpi nak (To a depraved mind that is responsible for every kind of wickedness and their approval of those who commit all sorts of disgusting sins) Romans 1:28-32\nB. Mahlemah dik zet ter, midang parah thutthentu pawl parah mawhsiatnak, Romans 2:1-16\n1. Mahte dik in thei aw tu pawlin midang anmai sualnak vek tuah rero tu pawl parah thu an tthen, Romans 2:1\n2. Nanmah lala kha Pathian in thu a lo then ding, Romans 2:2-4\n3. Mah le mah dik zetin a thei aw tu pawl parah Pathian thinhengnnak a khawl aw aw; Pathian in mi zokhal anmai tuahnak vekin thu a tthen ding, Romans 2:5-11\n4. Mah le mah dik zetin thei aw tu pawl hihi thei uh: Mi zokhal Pathian dan in thu a tthen ding; Jews pawl parah an hnenah pek mi dan vekin thutthen an si dingih dan pek lomi, Gentel pawl parah an thinlung siathatheihnak dungah ngan mi dan vekin thuthen an si ding; Dan pekmi, dan thei tu pawl si loin dan thlun tu pawl lawng thiamcoter an si ding, Romans 2:12-16\nC. Jews midik lo pawl parah thutthennak, Romans 2:17-3:8\n1. Rome khua ih a ummi Jews pawl, nanmah le nanmah cu zirnak nei vekin nan thei aw aw ih midang zirh thei tu vekin nan ruat aw aw. Ziangruangah midang in tuah hai sheh tiah nan zirh mi thiltha cu nangmah in tuah dingin nan zirh aw lo; Romans 2:17-24\n2. Abraham ih cithlah si in vunzim tannak in Pathian hmaiah nan dinhmun a danglam ter ah ruat hlah uh, dan nan thlun lo asi ahcun. Dan thluntu Gentel pawl lala in an lo mawhsiat ding. Pathian lungawi ter tu vunzim tannak (circumcision) cu Thlarau Thianghlim in thinlung vunzimtannak a tuah mi sawn kha asi, Romans 2:25-29.\n3. Jews pawlin Gentel pawl neih lo mi Pathian thu/tongkam an nei. Jews pawlin zumnak an neih lo ruangah Pathian in a thu vekin ziangkim a tuah famkim dingmi a tlawlh cuang lo, Romans 3:1-4.\n4. Jews pawl, nan diklo nak ruangah Pathian tumtahnak a famkim ti ah ruat hlah uh; cutin nan sualnak in Pathian a cawimawi tiah ruat hlah uh. CUtin a ruat tu pawl cu mawhsiat tlak an si, Romans 3:5-8.\nD. Leitlun milai hmuahhmuah parah mawhsiatnak, Romans 3:9-20\n1. Leitlun milai hmuahhmuah Pathian hmaiah mi bang aw aw, misual an si theh, Romans 3:9-18\n2. Dan cun mi zopar khalah rualran ten dan thlun lotu pawl parah hremnak ding thu a simih zohman in mai diknak in porh aw thei an um lo. Romans 3:19\n3. Hihi thei uh: mi zohman dan thlun ruangah Pathian hmaiah miding ah pom an si lo ding. Dan cu milai cu a felter si loin sualnak le dinglonak kha mi a theihter sawn asi, Romans 3:20\nPart 2: Pathian in mi zapi hrangah dingnak aih ah apom sak (Justification), Romans 3:21-5:21\nA. Zesu Khrih sung ihsin Pathian dingnak cu mi hmuahhmuah hnenah theihter asi. Pathian dan in sualman thihnak hremnak a phut mi cu Zesu Khrih in amai thihnak in aiawh thawinak a pek ruangah Pathian in leitlun mi pawl cu dingnak ah a pomsak zo, Romans 3:21-26\nB. Cutin mi pakhat cu miding ah phuan/pom asi, zumnak in, tuahnak le dan thlunnak tel loin. CUcu Jews le Gentel mi pawl hrang khal ah asi, Romans 3:27-31\nC. Zumnak ruangah miding ah pom/phuan kan si vekin Abraham khalin Pathian a zum ruangah a zumnak cu dingnak ah pomsak, phuansuak asi, Romans 4:1-4.\n1. David khalin milaituahnak ruangah siloin Pathian in midang ah a pomsak mi pawl cu mi thlawsuak an si thu a sim, Psalm 32:1,2; Romans 4:4-8.\n2. Himi dingnak le ngaidamnak, Pathian thlawsuahnak cu Jews le Gentel mi pawl hrang khalah asi. Abraham ih zumnak cu dingnak ah pomsak asi vekin vunzim tan le tan lo, Gentel le Jews pawl khal an zumnak cu dingnak ah pomsak an si ih zumnak ih a nung tu pawl cu an zaten Abraham ih tefa an si theh, Romans 4:9-12\n3. Abraham hnenah thukam, mi tampi pa asi nak ding cu dan thlunnak ruangah siloin a zumnak cu dingnak ah pomsaknak in a cang mi asi. Cutin zumnak thukam sungah a nung tu hmuahhmuah cu Abrahram ih tefa an si, Romans 4:13-17.\n4. ABrahram cun minung lamah a cang thei lomi, mi tampi ih pa siding cu Pathian huham cahnak in a cang thei asi ti a zumih a zumnak cu dingnak ah pomsak asi vekin Zesu Khrih cu kan hrangah kan sual tlenfai dingin a thi ih a thosal, cumi zumtu hmuahhmuah cu dingnak ah Pathian in in pomsak ih sual ngaidam zo an si tiah phuansuah an sinak thu pawl langternak ding hrangah rak ngan mi asi, Romans 4:18-25.\nD. Miding ah phuansuah kan sinak ih rahsuak mi, Romans 5:1-11\n1. Pathian thawn daihnak, Romans 5:1,2a\n2. Pathian hmin sunlawinak ruahsannak ah lungawinak famkim kan nei ih tuarnak lak hmanah lungawi thei in zumtu thlarau nun pitling nun neihnak, Romans 5:2b-5.\n3. Mahte a runsuak aw thei lomi misual pawl hrangah sual thlengfai dingin Krih Zesu a thih ruangah Pathian ah hnangam daihnak, rinsannak kan nei, Romans 5:6-8\n4. Pathian Fapa a thihnak le thohsalnak ruangah kannih cu Pathian thinhengnnak sung ihsin kan luat zo ih Pathian thawn pehtlaih awknak thar nei daihnak thawn rem aw sal kan si zo, Romans 5:9-11\nE. Adam sualnak ihsin leitlun milai hmuahhmuah sualnak, dinglonak, le camsiattuarnak le Khrih Zesu ah Pathian in dingnak laksawng in pek mi in nunnak le rundamnak in pek mi thu. Pathian zangfah lainatnak laksawng cun milai sualnak hmuahhmuah in a tuah thei mi sual a nehnak, Romans 5:12-21.\nPart 3: Pathian ih pekmi dingnak laksawng pek mi cun dingnak ih nunnak a rahsuak, Romans 6:1-8:39\nA. Pathian ih dingnak laksawng pek mi cun sual sal ah nunnak ihsin luatnak mi a pek, Romans 6:1-23\n1. Pathian zangfah lainatnak ih pekmi dingnak laksawng cun sual tuah dingin zalennak pek asi lamlam lo. Sual mizia thawn a nungmi milai cu Zesu Khrih thawn a thi zo ih cutincun a thohsal nak ah thosal in Khrih ah sualnak nei loin nung sawn ding kan si, Romans 6:1-4.\n2. Khrih ih thihnak le thohsalnak ttawnpinak in kan pumsa hlun mizia cu Khrih thawn khenbet in a um zo ih cuticun kan pumsa, tisa mizia hlun sual ihsin zalennak kan ngah zo, Romans 6:5-7.\n3. Khrih thawn kan thih ruangah amah thawn kan nung. Khrih cu zapi hrangah voikhat a thih hnu ah Pathian hrangah a nun vekin kannih khal sualnak ahcun a thizo mi le Pathian hrangih nung dingah ruat kan si. Curuangah sual cu kan parah lal dingin le thunei ding asi nawn lo, Romans 6:8-14.\n4. Pathian zangfahnak hnuaiah, sual ihsin a luatmi kan si zo ih Pathian sal kan si sawn, cuticun thianhlimnak le kumkhua nunnak a rahsuak, Romans 6:15-23\nB. Pathian ih dingnak laksawng pek mi ruangah dan ihsin kan luat zo, Romans 7:1-25\n1. Dan cun milai pakhat parah milai damsung lawng thu a nei, Romans 7:1-3\n2. Khrih thawn dan hmai ahcun kan thi zo ih cuticun cun Khrih ah Pathian zumnak in nungin nunthar in Thlarau in nung mi kan si ih dan hnuai ah a nungmi nunhlun sin awn loin, Romans 7:4-6\n3. Cutin titikah, dan cu a sual asi lo. Dan cun ka sualnak (Paul) cu a itheihter ih a fiangter, dan um lo sehla sual cu sual asi ti ka thei lo ding. Curuangah dan cu a thianghlim, a ding, ih a tha asi, Romans 7:7-13.\n4. Dan cu thlarau lam thil asi ih, kei, Paul, cu misual ka si vekin thlarau mi ka si lo. A siatbal zo mi sual mizia ruangah dan in a tha atimi cu tuah thei loin ka tuah duh lomi thilsual ka tuah theu, Romans 7:14-20\n5. Hihi ka sungah a nungmi, a cangvaimi cu asi: Kan thlarau in Pathian ih dan cu a duh. Asinan, cuti rualrual in sual mizia ka sungah a cangvai ih thlarau duh mi cu raldo in a do. Kan thlarau cu Pathian sal asi ih sual mizia in a uk mi ka taksa cu sualsal asi.\n1Curuangah ka sungih thil a can daanzia cu ka thei - a ṭhami tuah ka duh tikah ka hriilsuakmi cu a ṭha lomi hlir a si. 22Ka sung muriil in Pathian ih daanah cun ka lung a awi. 23Sikhalsehla ka taksa sungah hna a rak ṭuan vetu daan dang a um; cuih daan cu ka thinlung sungin a ṭha a timi kha a rak dotu daan a si. Cumi cun ka taksa sungih hna a ṭuanmi sualnak ih daan hnuai ah sal bangin i taanter. 24Mi lungrethei ka va si so! Thihnak lamzin a pantu hih taksa pum ihsi hin zoso i runsuak ding? 25Pathian hnenah thangṭhatnak um ko seh: Pathian Amah in kan Bawipa Jesuh Khrih thawng in i runsuak a si. Ka si daan ngaingai cu hiti in a si - Keimahte cun ka thinlunglawngin Pathian daan cu ka thlun; a sinain minung ka sinak taktak cun sualnak daan ka thlun a si, Romans 7:21-25\nC. Pathian ih dingnak laksawng pek mi in Thlarau hnatuannak in thihnak ihsin in luatter, Romans 8:1-39\n1. 1Atu cu Khrih Jesuh thawn a pehzom awmi hrangah cun sual thuṭhennak in an luat zo. 2Ziangah tile Khrih Jesuh thawn pehzomnak thawngin nunnak in petu Thlarau ih daan in sualnak le thihnak daan sung ihsin in luatter zo. 3Minung sinak hi a ṭonṭaih tuk ruangah Daan ih a tuah thei lomi kha Pathian in a tuah suak. Amah ih Fapa run thlah tahratin minung sinak sungih a ummi sualnak kha a hnonsak; cuih a Fapa cu sualnak siatralterta dingin minung sinak thawn a ra. 4Hi bangtuk in Pathian in hna a ṭuannak cu minung sidaan thawn nung loin Thlarau duhnakih a nungmi kannih sungah hin Daan ih in fialmi a dik le a dingmi pawl cu kimternak ding hrangah a si, Romans 8:1-4\n2. Tisa mizia sual sal sungah a nungtu le Thlarau thuhnuai ah a nungtu pawl danglam nak a um: thlarau ah mithi pawl vek si loin dingnak laksawng kan zo mi ruangah kan thlarau a nungih kumkhua nunnak sungah kaihthawh kan si lai ding, Romans 8:5-11\n3. Khrih ah unau, Thlarau Thianghlim cencilh mi kan si vekin, Pathian fate vekin Thlarau kaihhruainak hnuai ah dingnak in nung ding kan si, cuticun kumkhua nunnak le cawimawinak cotu kan si vekin, Romans 8:12-17\n4. A tu ah kan tuar rero mi pawl cu a ra lai dingmi sunlawinak thawn tahthim asile a tu ih kan tuar rero mi harsatnak pawl cu rel tlak asi lo. Sersiam mi hmuahhmuah in sual cu titawp in sunlawihnak ni a thleng ding mi cu an hngak theh asi. A cui sunlawihnak ni cu hngak in harsatnak kan tuar mi khal thinsau ten tuar in cumi ni a thleng dingmi cu kan hngak asi, Romans 8:18-25.\n5. Tuarnak thawn kan cah lo laiah, Pathian hnenah ziang kan dil ding ti hman kan theih lo laiah, Pathian in kan hrang in duhsak mi vekin Thlarau in in bawm asi, Romans 8:26,27\n6. Pathian duhnak cu kan thei theh loin kan thei ringring lo; asinan a fiang mi cu, “28Ziangtinkim ahhin Pathian cun amah a duhdawtu le amah ih tumtahmi vekih a kawhmi hrangah cun an ṭhatnak ah hna a ṭuan a si, ti kan thei. 29Pathian in a hriil ciami pawl cu a Fapa hmuihmel keng dingah a thiadang cia hai; cuti cun unau tampi lakah a Fapa cu upa bik a sinak dingah a si. 30Curuangah Pathian in a thiatdan ciami pawl cu kawh khal a ko. Cule a kawhmi pawl cu thiam a coter\n7.Cutin Pathian cu kan hrangah asi vekin kan rundamnak le cawimawinak thleng lo dingin zianghman lamzin kham thei tu a um lo. Satan in sualnak ah in hruaisual thei nawn lo, ziangah tile Pathian in midingah in pawm zo ih ngaidam zo an si ti ah a phuang zo. Kan thuthen tu in in mawhsiat lo ding, ziangah tile amah Khrih Zesu cu kan hrangah kan sual man ruangah thihnak a tuar ih thihnak ihsin thosal in kan aiawh ttuan in pathian hmaiah palai a ttuan. Cuticun Khrih Zesu ah Pathian duhdawtnak sung ihsin in tthen thei tu ding zianghman sersiam mi a um lo, Romans 8:31-39.\nPart 4: Israel pawl thuthawn peh par in Pathian dingnak, Romans 9:1-11-36\nA. Pathian cu a duhnak vekin duhsaknak langter dingah a dink, Romans 9:1-29\n1. Paul in a miphun pi pawl hrangah a riahsiatnak, duhsaknak, le tuarsak nak, Romans 9:1-5\n2. Jews ram ih um Jews hmuahhmuah Isreal an si theh lo, thukam fa pawl lawng an si, Romans 9:6-13\n3. Pathian in a duhmi a hril tikah miding lo (unjust) asi lo. Amai duhtlannak vekin a duh mi parah zangfah lainatnak a langter mi asisawn. Cutin sualnak a tuah tu, mo dokalh tu, hnenah hremnak a pek sawn mi asi, Romans 9:14-18.\n4. Zo in Pathian duhnak cu thu a sut ngam ding, Romans 9:19-21\na. Mi ttha lo pawl a zawi-awi ruangah Pathian cu mawhsiat ding asilo, Romans 9:22. Ziangah tile mitha lo pawl cu siatnak ni hrangah ret cia mi an si.\nb. Cuvek thotho in Pathian in aduh mi parah zangfahnak le sunlawinak a langter mi ruang khalah Pathian cu mawhsiat theih asi lo, Romans 9:23-29\nB. Pathian in mihlun Jews zumlotu pawl hnawng dingin a dik mi thu a nei asi, Romans 9:30-11:10\n1. Jusus Khrih an pom lo ih an hnawn ruangah Jews pawl cu zumnak in pekmi dingnak laksawng cu an co lo, Romans 9:30-33.\n2. Paul, keimah cun Jews pawl rundamnak an ngah ding cu ka duh mi asi, Romans 10:1\n3. Keimah Paul in ka simfiang asi, Jews pawl cun Pathian hrangah an taima, an thik a se zet nan Pathian hnen ihsin a ra mi dingnak thawn asi lo. Anmai dingnak thuhram ttoh dingin Khrih ah Pathian dingnak ah an tuhlut aw lo; cucu mi zapi Khrih zumtu pawl in dingnak an co thei nak lamzin umsun asi, Romans 10:2-4\n4. Milai in rundamnak co thei nak lamzin pahnih a um: Dan thlunnak in dingnak-cumicu mi pakhat in dan in a fial mi hmuahhmuah tuah famkim nak in rundamnak asi; a dang pakhat cu, zumnak in dingnak ah pomsaknak asi. Zumnak cu dingnak ah pomsaknak ih co thei mi rundamnak cu Pathian thu in a simmi a zumih Zesu Khrih cu Pathian fapa asi ih khros parah thi ih Pathian in a kai thosal tiah a zumih a kaa in phuansuak nak in asi. Cutluk in awlsam zetin Pathian ah hngat awknak zumnak in Pathian ih thukam le kumkhua nunnak laksawng cun rundamnak milai a pek asi, Romans 10:5-13.\n5. Pathian thuthangtha simtu pawlin an sim vekin Khrih ah Pathian rundamnak, zumnak cu dingnak ah pomsak cu thinlung in a zum ih rundam asi, Romans 10:14,15.\n6. A cui thuthangtha cu Jews pawlin an thei nan an zum lo. Gentel pawl cun an thei ih an zum vekin rundamnak an co, Romans 10:16-21.\n7. Thuthlunghlun sungnah simcia mi vekin Pathian in Israel mi pawl cu an zaten a hnawng lo, mi hrekhat cun an thinlung an tihak ih an zum lo, asinan zangfaknak co tu ding an um, Romans 11:1-10.\nC. Gentel mi pawl rundamnak hramah pehzawm an sinak ah Pathian dingnak, Romans 11:11-24\n1. 11Cuti a sile Judah mi an riilhbah tikah hin an bah siatralta ding maw si? Siatta hrimhrim hlah! Anmah an riilhbah ruangah rundamnak cu Zentail mi hnenah a ra thleng. Cumi cu Zentail mi parah Judah mi in iksiiknak nei haiseh, ti duhnak a si. 12Judah mi pawlih sualnak in leilung tlunah thlawsuahnak tampi a thlenter; an thlarau lam farahnak in Zentail mi hnenah thlawsuah bawngmal tampi a sawm. Cule Judah mi pawl cuzat tiih khiah mi mipum famkim zetih an tel ve tikah cun ziangtluk thlawsuahnak tam sinsin so a si ding! Romans 11:11,12\n2. Gentel mi pawlin rundamnak an co tikah Israel mi pawlin thiksia in Pathian rundamnak lamah an her ve ih rundam an si thei nak dingah Paul in thuthangtha ka sim, ati, Romans 11:13-16\n3. Israel mi pawl kha Pathian thawn pehzawm awknak (olive kung) ihsin an zum lo nak ruangah sahthlak an si ih Gentel pawl kha zumnak kung parah pehzawm an si ruangah zianghman porh awknak ding an nei lo. Pathian in Israel pawl hman an zum lo ruangah amah thawn pehzawm awknak ihsin a sahthlak asi ahcun Gentel mi pawl khal fimkhur sawn ding an si. Jews pawl khal an zum lonak sungah an cam ringring lo ahcun Pathian thawn pehzawm awknak sungah pehzawm sal theih mi an si. Romans 11:17-24\nD. Pathian diknak in Israel miphun pawl rundam sal dingin a thup aw mi a tumtah: Romans 11:25-36\n1. Pathian tumtahnak hi mangbzangza asi, khuahlan (OT) israel pawl lakah mi tampi cu an thinlung a hak lai dingih Pathian an zum lo ding, cuticun Pathian in Geltel mi lakah a hril mi pawl mipum an kim hlan cu; cui hnu ah Israel thar, Gentel le Jews kawm mi cu zumnak ah laklut an si dingih rundam an si ding, Romans 11:25-27\n2. Rundamnak thuthangtha thawn pehpar in Jews pawl cu Gentel pawl zawnruahnak ruangah “ral” dinhmun ah ret an si, cuticun rundamnak thuthangtha cu Gentel pawl hnenah pek asi. Asinan, Pathian hrilmi miphun an si vekin le an pupa san ah thukam a rak pek cia vekin thulung lo Gentel pawl parah zangfahnak langter asi vekin thulunglo, zumlotu Jews pawl hnen khalah zangfahnak langter asi leh dingih, Romans 11:28-32\n3. Pathian ih thuthup, Jews le Gentel pawl rundamnak thuthup timtuah cia mi ruangah hitin keimah Paul in thutawp nak ka sim, Pathian cu ruahban lo a fimnak le thiehnak ruangah sunlawih si ko she, Romans 11:33-36\nPart 5:Pathian dingfelnak cu zumtu Khrihfa pawl nun dingfelnak ah a lang aw aw:\nA. 1Cuti a si ruangah ka u le ka nau tla, a tam zetmi Pathian ih in zaangfahnak ruangah hin nan ruangpumpi cu a thiangmi le cohlan tlak raithawinak bangtuk in Pathian hnenah pe uh, tiah ka lo dil. Cumi cu Pathian hnenih nan pek dingmi biaknak taktak cu a si. 2Hi khawvel daanah hin kop nawn hlah uh; cuhnak in nan thinlung kha tharthawh tahratin thleng aw sawn uh. Cutiin Pathian ih duhnak cu nan thei ding ih Pathian ih hmaiah ziangso a ṭha, ziangso a lungawi mi a si tile ziangso a famkimmi a si ti nan thei ding. Romans 12:1,2\nB. Khrihfa zumtu pawl cu kawhhran sungah khat le khat an pehtlaih awknak ah dikzetin an pehtlai aw asi, Romans 12:3-21\n1. Mi zocio khalin kawhhran tthansohternak ding hrangah thlarau laksawng comi an nei cio asi, Romans 12:3-8\n2. Kawhhran sungah dingnak ih man le sunlawizia nunpi cio ding asi, Romans 12:9-21\nC. Pathian milai vekin Khrihfa pawl cu leitlun ah dingfelnak in nung le tlangleng ding kan si, Romans 13:1-14\n1. Leitlunah, kumpi cozah uktu pawl thulun ding, Romans 13:1-7\n2. Leitlun ah, Pathian thupek vekin na inhnen pawl kha duhdawt ding, Romans 13:8-10\n3. Leitlunah, thim thuneihnak le nuntu dan pawl kha tlansan ding asi, ziangah tile sun a suak zik thlang ih thutthennak ni a nai zo, Romans 13:11-14\nD. Pathian fale zumtu vekin a derthawng mi zumtu pawl kha dikzetin bawmbawi ding asi, Romans 14:1-15:13\n1. Pathian fale zumtu vekin nanmah lakah a zumnak derthawng deuh tu pawl kha unau vekin pom in bawmbawi aw tawn ding, ziang an ei an in (lo) timi le ziangvek ni an ul le ul lo tivek parah siseh an nuntu ah thuthen ding; Pathian ttihzahnak thawn khat le khat thutthen aw lo ten, mi zaten Bawipa hrangah nung in Bawipa ah thi ding kan si, Romans 14:1-8\n2. Khrih cu minung le mithi pawl parah thutthen tu ding asi, curuangah zumnak a cak lo tu unau pawl parah thu kan tthen ding? Kan zaten Bawipa in thu in tthen lai ding asi, Romans 14:9-12 (I Cor 5:12-13; thawn theihsual lo ding a thupi zet).\n3. Pathian fale zumtu vekin diknak thawn nung in zumnak ah a cak lo tu, unau pawl tluksiatnak nuntu ziaza tuahnak pawl thawn nung lo ding kan si, ei le in tivek thu ah, Romans 14:13-18\n4. Pahian fale zumtu vekin zumtu unau dang thawn pawlkom pehtlaih awknak ah daihnak in khat le khat tungding aw ding in hma lak tlangin dikzetin nung ding kan si, midang tluksiatnak nuntu ziaza thawn nung lo ding, Romans 14:19-21\n5. Pathian fale zumtu vekin dingzetin nungin midang tluk siatnak ding nuncan ziaza le tuahnak cu tuah loin mai siatha theihnak dokalh zawngin tuah lo a tha,\n22Hi bangtuk thu-ah cun nangmahte thinlung nei aw la nangmah le Pathian karlakih thu-ah ret aw. A dik tiin a ruahmi a tuah ih siir awknak a nei lotu cu mi lungawi a si! 23Sikhalsehla phuhrung aw cingih a ei a si ahcun Pathian in a hnong ding, ziangah tile a tuahmi kha zumnak thawn a tuah lo a si. Ziangkhal zumnak parih bun loin tuah cu sual a si. Romans 14:22,23\n6. Pathian fale zumtu vekin dingzetin nung in zumnak ah a cak lo tu pawl thazang pe tu tungdingtu le cakter tu ding nuntu ziaza kha nunpi sawn ding asi. Khrih amah rori kha amai diriamnak hrangah nung loin Pathian lungawi ter dingin a nung sawn asi (Psalm 69:9). Romans 15:1-4\n7.Pathian le Zesu Khrih hmin sunlawi nak ding hrangah zumtu pawl, tuartheinak le thazang mi petu, Pathian in Rome khua ih zumtu pawl kha zumnak ah a cak lo tu pawl zawi-awi le hmaswn ter dingin tangdawrnak in zawnruahnak thawn lungrualnak lo pe hram she, Romans 15:5,6\nKriih in a lo pawm vekin, Gentel le Jews khrihfa pawl khat le khat pomrem aw tawn ding nan si, Romans 15:7\na. Khrih cu Judah mi pawlih siahhlawh ah a cang vekin Gentel mi pawl rundam tu asi vekin, amah cu thangtthat ding asi, Romans 15:8,9\nb. Gentel mi pawl kawhhran sungah an tel cih ding thu cu thuthlunghlun sungah simcia mi asi, Romans 15:9-13\nPart 6: Gentel pawl hnenah rawngbawltu asi vekin, Pathian diknak cu Paul in a ttawm ve, Romans 15:14-33\nA. Rome khua zumtu pawl fimnak, felnak ah zirh awknak, Paul in a lawm, Romans 15:14\nB. Forhfialnak, zirh awkmi sunzawm vivo ding, Romans 15:15,16\nC. Pathian thilmak tuah mi, Gentel pawl hnenah, thuthangtha a simnak parah Paul in Pathian a thangthat, Romans 15:17-19a\nD. Pawlin thuthangtha a thlen hrih lonak hmun ah thuthangtha sim vivo a duhthu, Romans 15:19b--22\nE.Paul in Spain a fehzawngah Rome a feh phawh tum thu, asinan cumi hlanah Gentel kawhhran zumtu pawl thawhhlawm kha Zerusalem ah a ummi mi farah pawl hrangah pe ta dingin a timtuah, Romans 15:23-29\nF. Paul in Rome khua ih zumtu pawl hnenah a rawngbawlnak ah thlacamnak thawn tel ve dingin sawmnak, Romans 15:30-33\nTawpnak, Romans 16:1-27\nA.Rome cakuat phurtu, Phoebe, Cenchrea ih rinsan le upat zetmi zumtu kha, Rome khua zumtu pawlin rak cohlang dingin Paul in Rome khua zumtu pawl hnenah a ngen, Romans 16:1,2\nB. Pawl in Rome khua zumtu pawl cibai buknak, Romans 16:3-16\nC. Zirhsualnak le zumnak lamzin daltu cangvaihnak pawl do dingin forhfialnak, Romans 16:17-19\nD. Thunetnak cibai, Romans 16:20-24\nE. Paul in a thutawp nak ah Khrih ah Pathian a thangthatnak, Romans 16:25-27\n1) Thuhmaihruai: Rome khua, kawhhran, le Paul cakuat\n2) Pathian zumlo tu pawl sualnak: Sualnak le mawhphurnak, 1:18-32\n3) Sakhaw minung pawl le leitlun miding pawl sualnak: Milai siatha theihnak le a siatttheh mi milai lungput mizia: 2:1-3:18\n4) Rundamnak Pathian thiltum: Thiamcoternak, Dan/Hnatuan: 3:19-4:25\n5) Rundam nak lamzin: Milai aiawh pahnih: 5:1-21\n6) Rundamnak ih hlawknak: Sual huham-Khrih ah mithar; 6:1-23\n7) Rundamnak ih hlawknak: Dan ih thiltitheinak-7:1-25\n8) Rundamnak ih hlawknak: Thlarau huham cahnak, 8:1-39\n9) Ziangruangah rundamnak a um: Pathian huham cahnak in hrilnak- 9:1-11:36\n10) Rundamnak ih rah: Mah pumpak nun thleng awknak , midang thawn pehtlaihnak,\nThe Problem of Doubtful Things; The role of the conscience in neutral areas :Romans 14:-15:13\n12) Thuthlang khaikhawm le tawpnak:\nThuhmaihruai: (Romans 1:1-15)\nTumtah mi (Romans 1:16-17)\nPathian thutthennak diknak (Romans 1:18-3:20)\nA. . Pathian thinhengnak le diknak (Romans 1:18-2:16)\nB. Jews pawl diknak ih tlin lonak (Romans 2:17-3:8)\nC. Sual hnuai leitlun mi zapi mawhsiatnak (Romans 3:9-20)\nRundamnak ah Pathian diknak: Romans 3:21-8:39)\nA. Thiamcoternak: Zumnak in Pathian dingnak co, (Romans 3:21-31)\nB. Thiamcoternak: Zumnak le thukam, (Romans 4:1-25)\nC. Nunthar: Rem awknak, Pathian thinhengnak ihsin luat/zalennak, (Romans 5:1-21)\nD.Nunthar: Thianternak, Sual ihsin luatnak, (Romans 6:1-23)\nE. Nunthar: Dan sal ihsin luatnak, (Romans 7:1-25)\nF. Nunthar: Thlarau thununnak hnuaiah, (Romans 8:1-11)\nG. A fiangmi sunlawinak a ra lai ding mi (Romans 8:12-39)\nRundamnak ah Pathian dingnak: (Romans 9:1-11:36)\nA. Israel pawl tlaksiatnak maksak: (Romans 9:1-5; 9:30-10:21)\nB. Pathian huham cahnak le thuneihnak: (Romans 9:6-29)\nC. Rundamnak thuanthu tlamtlinnak: (Romans 11:1-36)\nKhrihfa pawl nitin nunah Pathian dingnak: (Romans 12:1-15:13)\nA. Nuncan ziaza: Biaknak thuhram pi, (Romans 12: 1-21)\nTHE RIGHTEOUSNESS OF GOD IN CHRISTIAN LIVING\nB. Mawhphurnak thupitzia: (Romans 13:1-14)\nC. Thutthennak le tuanvo zo hnenah neih: (Romans 14:1-23)\nD. Pathian cawimawinak, (Romans 15:1-13)\n. The Glorification of God\nE. Thunetnak: (Romans 15:14-16:27)\nBook of Rome\nBook of RomeUPLOADED\nKhuahlan Rome Khua\nRome Cakuat zirhnak III


Myanmar Ralkap In Chin Sibawi Thiamsang Ih Mit An Kap Ngah – Vapual Auaw\nMagwe khawpi ih sibawi tuan Dr.Zachhinga cu may 26 zan ah golf an leknak in inn lam an tlung cu lamzin ah ralkap pawl in an rak kap ih a mit kehlam le a ban kehlam an kap ngah.\nA mit cu a naa tukih Magwe sizung in Naypidaw sizungpi ah an fehpi cih hngal. Tui dinhmun khalah a mit naa tuk ruangah ICU ah tuamhlawm rero lai a si. A nupi khal a pasal thuamhlawm dingin Naypidaw lam a pan fel zo. Minung lam cun a mit thasal ding cu an beisei tuk lo nan, a nunnak hrang tihnung cu a silo. A mit sawn cu dinhmun tha lo zet a si.\nDr.Zachhinga cu 1994 kum ah sibawi zirsuak a si ih 2004 kum ah Special surgery M.Med.Sc a thehsuak. A thanliannak Kalaymyo suahsan in Magwe ih a thawnnak khal a rei tuk hrih lo tiah theih a si. A farnu Pi Siami khal Chinmi dinhmun ah politics lamih larsar zet le caan hnih sung MP tuan thei a si.\nMagwe District Golf thawi zuamawknak ah tel ve a si ih golf an lek theh cu rualpiza in an tlung ih lamlak ah ralkap in an rak kap cu a mit le ban an kap ngah. Ziangruangah ralkap in an kap timi cu theih a si lo a si.


Chinland Qua Vadis? HRUAITU LE POLICY - Buannel News\nMifim pawlin, “mipi in LU an neilo” an ti theu. An sim duhmi cu, mipi in a felfai le a dik mi ruahnak neiin aw khat an suah thei lo, anmah hruaitu le hohatu an tul, ti hi a si.\nKhui ram, ziangvek phunhnam le ziangvek ukawknak khalah hotu le hruaitu cu an um ringring a tul. Democracy siseh, Theocracy siseh, Communist siseh, Monarchy etc. siseh, ziangvek ukawknak khal hmang sehla, hotu le hruaitu cu an tul thotho.\nHi leitlun ih minung kan um kulhsung le minungpawl cu pakhat le pakhat thenaw theiloin a hlawm a hlawm (a bur) ih kan um kulhsung cu minung pawlin hruaitu le hotu cu kantul kumkhua ding. A hleice in ram pakhat dinsuah thei nak dingah hotu le hruaitu cu a tul cuang.\nHotu sual le thaloin rampi a siatsuah thei vekin hotu tha le fim in rampi a dingsuakter thei ve. Ram le hnam siatsuahtu cu can tampi ah ralpawl cahnak si sawn loin, mipi in hotu tha an neihlo ruangah le adik mi hruaiawknak (policy) a umlo ruangah a si sawn theu.\nHnam damnak le nehnak co thei dingah hruaitu tha le policy dik a tul timi pawmlo le theilo phunhnam cun hlawhsamnak an tawng.\nLeitlunah minung phunthum lawng an um: thawntheihlomi (immovable), thawntheihmi (moveable), le cui pawl thawntertu (mover), tla an si. Thawntheihlo pawl cun anmai umdan kelih um ringring an duh ih an ruahnak le lungthin khal an thlakthleng duh lo, thilthar le thiltha khal an pawm thei lo.\nHivek minung tamnak ram cun thansohnak a nei mal. Thawn theih minungpawl cun an dinhmun kel ihsin hmailam pan duhnak an neiih a tha tiih an hmuh mi cu an pawm thiam. Hivek minung tamnak ramah thansohnak a tam. Hipawl thawntertu cu hotu le hruaitu kan timi hi an siih hivek minung tamnak ram cu nasa zetin hmailam pan in a thangso ti kan hmu.\nCuruangah, hite pathum lakah, thawntertu kan timi hotu cu a thupi bikih a sangtuah thawntheihmi pawl an si.\nZiangtik lai khalah thlengawknak timi hi mipi tam sawn cun an duh hmanah a takin an pawm thiam theu lo, ziangahtile umdan kel tei um cu hnangam thlakin an theiih dinhmun danglam ih vun um ding cu an hreh theu. Curuangah, ziang tlukih dik le tha a si khalle thlengawknak timi cun a thawk pekah dodalnak a tawng. Asinan, nuam teten pawm vivo a siih a netnakah thlun a si theu.


US Ih Mipi Khawmlai Kaptumtu Mipiriantu Pa In Kham - Chinland Today Media\nSeptember 25, 2017 3:45 am·0 comments\nUS Tennesse ih biak inn khawm lai mipi pawl tuahmawh thluh tumtu cu anbiak inn sangka ih um mipi riantu (USHER) in a rak ruun him.\nHmaituam phah ih meithal hawi pa cun kum upa le tarlam pawl an khawmnak Burnette Chapel Church of Christ ah a meithal thawn a luh hnawh tum. Asinan mipiriantu pa cun a mawtaw sungih meithal cu la in palik pawl an um hmun ih an thlen hlan tiang hipa hi rak kham in a rak do.\nMisual pa hi kum 25 tluk fang ih upa Emanuel Kidega Samson tiih kawh Sudan ram ihsi vai lut mi a si. Ziang ruangah hivek in a cangvai tihi theih a si lo. Asinan a cangvaih dan thu rorel inn ih an phurhter ding mi ahcun hramhram tumnak thawi mithat tum tiin an orh ter ding.\nMelanie Smith tiih theih mi kum 39 tluk ih upa pakhat cu misual pa ih mawtaw dinnak kiangah thicia in an hmu. Biak inn ih umtu mi 6 pawl khal hliam tuar in an um. An khawmnak hi kum 60 tlun lam upa pawl khawmnak a si.\nHliamtuartu pawl lakah an pastor Joey Spann le a nupi Peggy khal an tel ve tiah theih a si. A hmun ih umtu pakhat ih a sim dan ahcun an dunglam ihsi meithal puak awn an theih veten tlan uh tiin Pastor pa in a au nan kum upa lam ticu an zaten an tlan suak man lo tiin a sim.#\nEmanuel Kidega Samson misualpa\nSudan Ram Ih Biakinn Siatsuah\nChin Christian Youth Combine Service hmang


An Lo Hngilh Lo - Chinland Today Media\nAn Lo Hngilh Lo\nMarch 5, 2009 12:54 am·0 comments\nSiar: Hebru 11:24-40\nPathian in mi a thleidang lo. Nan hnattuanmi siseh, Pathian nan duhdawtnak langter tahrat in nan Khristian rualpi pawl nan rak bomnak le atu khalah nan bom reronak pawl hi siseh, Pathian in a ciing ringring ding. -Hebru 6:10\nKumkhat Sung Baibal:– Daanpeksalnak 1-2– Marka 10:1-31\nBritain ih kum tambik Henry Allingham kum (111) a kim tikah tlunvan ah vanzam a zam ih siangpahrang ih benkhaya ralkap pawl in, Happy Birthday hla an tum.\nDaily Mirror thuthangca ih a sim daan ah an thiltuahmi pawl in Henry Allingham cu a mang a bangter a ti. Kan dung kum (6) tiangah Leitlun Raalpi veikhatnak (WWI) ih kahsam sungah rapthlakza thilcangmi pawl kum (86) sung zohman a sim lo. Leitlun Raalpi veikhatnak ih raalkap hlun pawlkom in an hawl ih an hmuh hnu lawngah ram hrangih a tuarnak ruangah hmintthatnak an pek.\nBaibal in Henry ih thuanthu thawn a bang awmi thuanthu in sim. Ca Thianghlim in Pathian hrangah raal a dotu pawl khal hliamhma an pu, thawng an tla ih thah tiang hman an tuar, tiah in sim.\nMi ih tthat lonak lawng hawltu cun ziangvek thil ttha tuah khal ah cawhkuan a bo lo a ti ding. Asinan Hebru cangantu cun zumnak le duhdawtnak thawn kan tuahmi hmuahhmuah cu Pathian in a ciing ringring ding,” (6:10) tiah in sim. Na tha a nau maw? Hleicetnak nei lo ah na ruat aw maw? Pathian rian ding na zuam hnu ah hngilh mi si in na ruat aw maw? Pathian le midang na rianmi Pathian in a hngilh lo ding ti rin aw.\nHnattuan dingin an lo kawhnak hmun hi,\nA fate in a hminthang lomi a si maw?\nCutawk ah Pathian a um ahcun a tum a si,\nAmai’ taa pawl cu a hngilh lo ding.\nThil ttha kan hngilhmi Pathian in a ciing ringring.\nMitcaw Lo Na’n\nHnawmbawm Thianfai Aw